                  22.12.2017

                  MT

                  Il-Ġurnal Uffiċjali tal-Unjoni Ewropea

                  C 443/228

            P7_TA(2014)0376
      Il-Ftehim Interistituzzjonali dwar ir-Reġistru tat-Trasparenza
      Deċiżjoni tal-Parlament Ewropew tal-15 ta' April 2014 dwar il-modifika tal-ftehim interistituzzjonali dwar ir-Reġistru tat-Trasparenza (2014/2010(ACI))
      (2017/C 443/57)

         Il-Parlament Ewropew,

                  —

                  wara li kkunsidra l-laqgħa tal-Bureau tiegħu tat-13 ta’ Jannar 2014, li fiha dan tal-aħħar approva r-rakkomandazzjonijiet adottati fit-12 ta’ Diċembru 2013 mill-Grupp ta’ Ħidma Interistituzzjonali ta’ Livell Għoli għar-reviżjoni tar-Reġistru tat-Trasparenza,

                  —

                  wara li kkunsidra l-abbozz ta’ ftehim interistituzzjonali bejn il-Parlament Ewropew u l-Kummissjoni Ewropea dwar ir-Reġistru tat-Trasparenza għall-organizzazzjonijiet u l-individwi li jaħdmu għal rashom li huma involuti fil-formulazzjoni u l-implimentazzjoni tal-politika tal-UE (minn hawn ’il quddiem “il-ftehim modifikat”),

                  —

                  wara li kkunsidra l-Artikolu 11(1) u (2) tat-Trattat dwar l-Unjoni Ewropea (TUE),

                  —

                  wara li kkunsidra l-Artikolu 295 tat-Trattat dwar il-Funzjonament tal-Unjoni Ewropea (TFUE),

                  —

                  wara li kkunisdra d-deċiżjoni tiegħu tal-11 ta’ Mejju 2011 dwar il-konklużjoni ta’ ftehim interistituzzjonali bejn il-Parlament Ewropew u l-Kummissjoni dwar Reġistru tat-Trasparenza komuni (1),

                  —

                  wara li kkunsidra l-ftehim interistituzzjonali tat-23 ta’ Ġunju 2011 bejn il-Parlament Ewropew u l-Kummissjoni Ewropea dwar it-twaqqif ta’ Reġistru tat-Trasparenza għall-organizzazzjonijiet u l-individwi li jaħdmu għal rashom li huma involuti fil-formulazzjoni u l-implimentazzjoni tal-politika tal-UE (minn hawn ’il quddiem “il-Ftehim tat-23 ta’ Ġunju 2011”) (2),

                  —

                  wara li kkunsidra l-Artikolu 127(1) tar-Regoli ta’ Proċeduri tiegħu,

                  —

                  wara li kkunsidra r-rapport tal-Kumitat għall-Affarijiet Kostituzzjonali (A7-0258/2014),

                  A.

                  billi l-Artikolu 11(2) tat-TUE jiddikkajra li: “L-istituzzjonijiet għandhom iżommu djalogu miftuħ, trasparenti u regolari mal-assoċjazzjonijiet rappreżentattivi u mas-soċjetà ċivili”,

                  B.

                  billi t-trasparenza ta’ dak id-djalogu teħtieġ il-funzjonament tajjeb ta’ reġistru komuni tal-organizzazzjonijiet u l-persuni li jikkontribwixxu għall-proċessi tal-formulazzjoni u l-implimentazzjoni tal-politika tal-UE;

                  C.

                  billi r-riżoluzzjoni tiegħu tat-8 ta’ Mejju 2008 dwar l-iżvilupp tal-qafas għall-attivitajiet ta’ rappreżentanti ta’ interess (lobbyists) fl-istituzzjonijiet Ewropej (3) stabbiliet il-prinċipji li abbażi tagħhom il-Parlament Ewropew daħal f’negozjati mal-Kummissjoni dwar reġistru komuni tat-trasparenza;

                  D.

                  billi d-deċiżjoni tiegħu tal-11 ta’ Mejju 2011 imsemmija hawn fuq approvat ir-regoli u l-qafas tar-Reġistru tat-Trasparenza għall-organizzazzjonijiet u l-individwi li jaħdmu għal rashom involuti fil-formulazzjoni u l-implimentazzjoni tal-politika tal-UE;

                  E.

                  billi lobbying mhux regolat u mhux trasparenti jippreżenta theddida sinifikanti għall-formulazzjoni tal-politika u l-interess pubbliku;

                  1.

                  Jiddispjaċih għall-fatt li l-proposta għal bidla fil-Ftehim tat-23 ta' Ġunju 2011 ma wasslitx għat-twaqqif ta' reġistru tat-trasparenza obbligatorju; itenni għaldaqstant it-talba tiegħu għar-reġistrazzjoni obbligatorja fir-rigward tat-twettiq tal-attivitajiet ta' lobbying fl-istituzzjonijiet tal-UE, kif diġà ddikjarat fir-riżoluzzjoni tiegħu tat-8 ta’ Mejju 2008 u fid-deċiżjoni tal-11 ta’ Mejju 2011, it-tnejn imsemmijin hawn fuq;

                  2.

                  Iqis il-modifika proposta tal-Ftehim tat-23 ta’ Ġunju 2011 bħala pass parzjali ’il quddiem fil-fażi attwali;

                  3.

                  Jistieden lill-Kummissjoni tissottometti, sat-tmiem tal-2016, proposta leġiżlattiva għat-twaqqif ta’ reġistru obbligatorju abbażi tal-Artikolu 352 tat-TFUE;

                  4.

                  Jitlob lill-Kummissjoni tinkludi, fil-kuntest ta’ kwalunkwe proposta prevista għal riforma komprensiva tat-Trattati, proposta għal emenda tal-Artikolu 298 tat-TFUE jew għal bażi legali speċifika xierqa li tippermetti t-twaqqif ta’ reġistru obbligatorju skont il-proċedura leġiżlattiva ordinarja;

                  5.

                  Iqis li reviżjonijiet futuri tar-Reġistru tat-Trasparenza għandhom ikunu trasparenti u inklużivi kemm jista’ jkun u għandhom jinvolvu bis-sħiħ lill-kumitat kompetenti tiegħu u jippermettu l-parteċipazzjoni qawwija tas-soċjetà ċivili;

                  6.

                  Jinsisti li r-reviżjoni li jmiss tar-Reġistru tat-Trasparenza tkun akkumpanjata minn konsultazzjoni pubblika;

                  7.

                  Iqis li fi kwalunkwe każ, għandha titlesta evalwazzjoni ulterjuri tar-Reġistru tat-Trasparenza tal-inqas qabel it-tmiem tal-2017;

                  8.

                  Jirrikonoxxi r-rwol tal-Kunsill sa mit-twaqqif tar-Reġistru tat-Trasparenza, u jilqa’ l-fatt li l-Kunsill involva ruħu, bħala osservatur, fil-proċess ta' reviżjoni kontinwa tal-Ftehim tat-23 ta’ Ġunju 2011; madankollu, itenni mill-ġdid l-istedina tiegħu lill-Kunsill biex jingħaqad mar-Reġistru tat-Trasparenza mill-aktar fis possibbli, sabiex tiġi żgurata t-trasparenza fl-istadji kollha tal-proċess leġiżlattiv fil-livell tal-Unjoni;

                  9.

                  Jilqa’ t-titjib fl-ispeċifikazzjoni tal-informazzjoni li trid tingħata skont il-ftehim modifikat, li għandu jiġi implimentat billi ssir insistenza fuq id-divulgazzjoni tal-identità tal-klijenti kollha rappreżentati mill-organizzazzjonijiet u l-individwi li jaħdmu għal rashom involuti fil-proċessi tal-formulazzjoni u l-implimentazzjoni tal-politika, u billi l-attivitajiet kollha koperti mir-Reġistru jiġu konnessi b’mod ċar mal-klijenti konċernati;

                  10.

                  Iqis li, meta tiġi interpretata “mġiba mhux xierqa”, skont it-tifsira tal-punt (b) tal-Kodiċi ta’ Kondotta anness mal-ftehim modifikat flimkien mal-prinċipji aċċettati b’mod ġenerali kif deskritti fil-Kodiċi, b’mod partikolari fil-punti (c), (f) jew (g) tiegħu, din l-espressjoni tinkludi:

                              —

                              l-interferenza fl-isfera privata jew fil-ħajja personali ta’ dawk li jieħdu d-deċiżjonijiet, pereżempju billi jintbagħtu rigali fl-indirizz privat ta’ persuna li tieħu d-deċiżjonijiet jew billi jiġu avviċinati dawk li jieħdu d-deċiżjonijiet fi djarhom jew permezz ta’ qrabathom jew sħabhom;

                              —

                              il-prestazzjoni jew kwalunkwe xorta ta’ promozzjoni ta’ attivitajiet fil-qasam tal-komunikazzjoni mal-istituzzjonijiet tal-UE u l-Membri jew il-persunal tagħhom, li huma suxxettibbli li jaffettwaw il-funzjonament tas-sistemi ta’ komunikazzjoni tal-istituzzjonijiet tal-UE, b’mod partikolari meta dawn l-attivitajiet isiru b’mod anonimu;

                              —

                              in-nuqqas ta' dikjarazzjoni tal-interessi jew tal-klijenti li jkunu rappreżentati meta jiġi kkuntattjat Membru tal-Parlament Ewropew jew uffiċjali jew membri oħra tal-persunal tal-Parlament Ewropew fir-rigward tal-proċess leġiżlattiv;

                              —

                              li jiġu impjegati “gruppi tal-faċċata” (front groups), jiġifieri organizzazzjonijiet li jaħbu l-interessi u l-gruppi li jaqdu, fejn dawn tal-aħħar ma jkunux reġistrati fir-Reġistru tat-Trasparenza; u li jimpjegaw ir-rappreżentanti ta' pajjiżi terzi meta jkunu involuti f'attivitajiet ta' lobbying diretti u indiretti;

                              —

                              l-offerta jew l-għoti ta’ appoġġ, kemm finanzjarju kif ukoll fir-rigward ta’ persunal jew materjal lill-Membri tal-Parlament Ewropew jew l-assistenti tagħhom;

                  11.

                  Jemmen li l-Kodiċi ta’ Kondotta mehmuż mal-Ftehim tat-23 ta' Ġunju 2011 u l-Kodiċi ta’ Kondotta għall-Membri tal-Parlament Ewropew fir-rigward tal-interessi finanzjarji u tal-kunflitti tal-interess għandhom ikunu emendati sabiex jiżguraw li l-Membri ma jidħlu f’ebda tip ta’ ftehim jew relazzjoni kuntrattwali ma’ korp estern biex jiffinanzjaw jew jimpjegaw direttament individwi fi ħdan il-persunal ta’ Membru;

                  12.

                  Jilqa’ d-definizzjonijiet aktar ċari li jiddeskrivu eċċezzjonijiet għall-kamp ta’ applikazzjoni tal-kopertura tal-attivitajiet tad-ditti legali;

                  13.

                  Jistenna li dawn id-definizzjonijiet aktar ċari se jgħinu biex jiġu mħeġġa aktar reġistrazzjonijiet u jirriżultaw f’fehim aħjar dwar liema huma l-attivitajiet koperti mid-ditti legali, sabiex ikunu jistgħu jibbenefikaw mill-inċentivi offruti mir-Reġistru tat-Trasparenza u jieħdu sehem b’mod trasparenti fil-proċess tat-teħid ta' deċiżjonijiet;

                  14.

                  Jinsisti li ditti legali reġistrati għandhom jiddikjaraw fir-Reġistru tat-Trasparenza l-klijenti kollha li f'isimhom iwettqu l-attivitajiet;

                  15.

                  Iħeġġeġ lill-Kummissjoni biex tkun ugwalment ambizzjuża, fir-rigward tal-introduzzjoni ta’ miżuri ta’ inċentivi għar-reġistranti sabiex tittejjeb il-parteċipazzjoni fir-Reġistru tat-Trasparenza; iqis li dawn l-inċentivi jistgħu jinkludu:

                              a)

                              l-għoti tal-patrunaġġ lil organizzazzjonijiet reġistrati biss, għal kwalunkwe avvenimenti organizzati mill-organizzazzjoni li taqa' fi ħdan il-kamp ta’ applikazzjoni tar-Reġistru tat-Trasparenza,

                              b)

                              it-tnaqqis fl-għadd ta' laqgħat ma' organizzazzjonijiet li mhumiex reġistrati jew rappreżentanti ta' interess,

                              c)

                              il-kunsiderazzjoni tal-limitazzjonijiet dwar il-parteċipazzjoni ta' organizzazzjonijiet li mhumiex reġistrati fil-korpi konsultattivi u l-gruppi ta' esperti tal-Kummissjoni,

                              d)

                              li l-Kummissarji u l-uffiċjali tal-Kummissjoni u membri oħra tal-persunal jiġu mħeġġa biex jirrifjutaw stediniet għal avvenimenti organizzati minn organizzazzjonijiet li mhumiex reġistrati,

                              e)

                              li l-possibbiltà li avvenimenti jiġu ospitati jew ospitati b'mod konġunt fil-bini tal-Kummissjoni tkun ristretta għal organizzazzjonijiet reġistrati;

                  16.

                  Jilqa’ d-deċiżjonijiet riċenti meħuda mill-Kumitat nazzjonali tal-Avukati ta’ Brussell u dik ta’ Pariġi li jirrikonoxxu d-differenzi bejn l-attivitajiet tal-avukati relatati mal-qorti u attivitajiet oħra li jaqgħu fi ħdan il-kamp ta’ applikazzjoni tar-Reġistru tat-Trasparenza; barra minn hekk, jistieden lill-Kunsill tal-Kumitat nazzjonali tal-Avukati u s-Soċjetajiet tal-Liġi tal-Ewropa biex iħeġġu lill-membri tagħhom jadottaw miżuri simili;

                  17.

                  Jinnota li f’ċerti Stati Membri jeżistu dispożizzjonijiet statutorji dwar ir-regoli tal-eżerċizzju tal-professjonijiet, li oġġettivament jimpedixxu, b’mod speċjali lid-ditti tal-avukati, li jniżżlu lilhom infushom fir-Reġistru tat-Trasparenza u fil-proċess jiżvelaw l-informazzjoni dwar il-klijenti tagħhom kif mitlub mir-Reġistru; jara madankollu riskju konsiderevoli fejn il-tali d-dispożizzjonijiet statutorji jistgħu jintużaw ukoll b'mod qarrieq biex jevitaw li jippubblikaw l-informazzjoni meħtieġa biex tiddaħħal b'mod korrett fir-Reġistru; jilqa’ b’rabta ma’ dan il-fatt li l-organizzazzjonijiet professjonali huma mid-dehra lesti li jaħdmu fi sħubija biex jiżguraw li, fl-interess tal-professjoni, dan l-irtirar ta' informazzjoni jkun limitat esklużivament għal dak li tippermetti l-leġiżlazzjoni b'mod oġġettiv; jistieden lill-Kummissjoni u lill-President tal-Parlament Ewropew jiżguraw li din id-disponibbiltà twassal għal riżultat prattiku fil-ftehim modifikat malajr kemm jista' jkun;

                  18.

                  Jilqa’ l-intenzjoni tal-Bureau tiegħu li jintroduċi għadd sinifikanti ta’ miżuri ta’ inċentivi sabiex isaħħaħ il-parteċipazzjoni fir-Reġistru tat-Trasparenza;

                  19.

                  Bil-għan li jiġu implimentati bis-sħiħ dawk il-miżuri, jistieden lill-Bureau tiegħu iqis il-proposti konkreti li ġejjin biex jiġu inklużi fid-deċiżjonijiet rilevanti tal-Bureau:

                              a)

                              iħeġġeġ lill-uffiċjali jew membri oħra tal-persunal tal-Parlament Ewropew, meta jiġu avviċinati minn rappreżentant ta’ organizzazzjoni jew individwi impenjati f’attività li taqa’ fi ħdan il-kamp ta’ applikazzjoni tar-Reġistru tat-Trasparenza, jivverifikaw jekk l-organizzazzjoni inkwistjoni hijiex reġistrata, u jekk ma tkunx, iħeġġuha tirreġistra qabel ma tiltaqa' mar-rappreżentant tagħha;

                              b)

                              jirrestrinġi l-aċċess għall-bini tal-Parlament Ewropew għal organizzazzjonijiet jew individwi li mhumiex reġistrati;

                              c)

                              jitħallew jiġu organizzati u/jew ospitati b'mod konġunt avvenimenti ma’ organizzazzjonijiet jew individwi li jaqgħu fi ħdan il-kamp ta’ applikazzjoni tar-Reġistru tat-Trasparenza kemm il-darba dawk l-organizzazzjonijiet jew individwi jkunu reġistrati;

                              d)

                              li r-rappreżentanti ta’ organizzazzjonijiet jew individwi li jaqgħu fi ħdan il-kamp ta’ applikazzjoni tar-Reġistru tat-Trasparenza jitħallew jipparteċipaw bħala kelliema fuq il-panel fis-seduti tal-kumitati kemm il-darba dawn ikunu reġistrati;

                              e)

                              li l-patrunaġġ tal-Parlament Ewropew ikun limitat għal kwalunkwe avveniment organizzat minn organizzazzjoni li taqa’ fi ħdan il-kamp ta’ applikazzjoni tar-Reġistru tat-Trasparenza fil-każijiet fejn din l-organizzazzjoni tkun reġistrata;

                              f)

                              li tiżdied il-viġilanza tiegħu kontra l-għoti ta’ privileġġi Parlamentari lil organizzazzjonijiet tal-faċċata (front organisations) ta’ pajjiżi terzi li ma jirrispettawx il-valuri tal-Unjoni Ewropea;

                  20.

                     Jitlob lill-Bureau jiżviluppa formola standardizzata li tippermetti lir-rapporteurs jippubblikaw “impronta leġiżlattiva” fuq bażi volontarja. Impronta leġiżlattiva hija formola annessa mar-rapporti mħejjija mill-Membri li telenka l-lobbyists kollha li jkunu ltaqgħu magħhom ir-rapporteurs inkarigati minn fajl partikolari fil-proċess tat-tħejjija tar-rapport, meta dan ikun wassal għal impatt sostanzjali fuq ir-rapport.

                  21.

                  Jitlob lill-ex Membri tal-Parlament Ewropew jikkonformaw mad-dispożizzjonijiet rilevanti (4) meta jwettqu attivitajiet li jaqgħu fil-kamp ta’ applikazzjoni tar-Reġistru tat-Trasparenza; jemmen li fit-twettiq ta' dawn l-attivitajiet, ex Membri m'għandhomx jużaw il-badge tagħhom ta’ Membri biex ikollhom aċċess għall-bini tal-Parlament Ewropew; jitlob lill-Bureau jippreżenta proposta lill-Konferenza tal-Presidenti dwar miżuri xierqa biex jiġi evitat l-użu ħażin tal-privileġġi li huma intitolati għalihom l-ex Membri;

                  22.

                  Jitlob lis-Segretarjat Konġunt tar-Reġistru tat-Trasparenza jipprovdi, f’intervalli regolari, rapport dwar il-funzjonament tas-sistema ta’ inċentivi, bil-għan li, fl-aħħar mill-aħħar, jiġi mwaqqaf reġistru obbligatorju;

                  23.

                  Jenfasizza li organizzazzjonijiet jew individwi li mhumiex reġistrati, li huma eliġibbli għar-reġistrazzjoni u mistennija jirreġistraw, anke jekk in-nuqqas ta’ reġistrazzjoni tagħhom hija biss temporanja, ma jkollhomx aċċess għall-inċentivi u l-vantaġġi l-ġodda marbuta mar-reġistrazzjoni;

                  24.

                  Jilqa’ u jħeġġeġ ir-rwol ta' organizzazzjonijiet ta' sorveljanza mhux istituzzjonali fil-monitoraġġ tat-trasparenza tal-istituzzjonijiet tal-UE;

                  25.

                  Iqis li l-istruttura u l-persunal tas-Segretarjat Konġunt tar-Reġistru tat-Trasparenza jeħtieġ li jissaħħu sabiex jiġu implimentati d-dispożizzjonijiet il-ġodda fil-ftehim modifikat, jiġu trattati l-proċeduri ta' twissijiet u tal-investigazzjoni u tat-trattament tal-ilmenti, u jittejbu l-proċeduri għall-verifika tal-affidabbiltà ta' informazzjoni mogħtija mir-reġistranti;

                  26.

                  Jistenna li r-rapport annwali dwar il-funzjonament tar-Reġistru tat-Trasparenza Konġunt se jinkludi analiżi tal-progress li sar f’termini ta’ kopertura u kwalità tar-reġistrazzjonijiet;

                  27.

                  Iħeġġeġ lill-Kummissjoni, fit-twettiq tal-funzjoni tagħha ta’ koordinazzjoni tar-Reġistru tat-Trasparenza, biex tissorvelja mill-qrib l-implimentazzjoni xierqa tal-ftehim modifikat;

                  28.

                  Japprova l-ftehim modifikat kif stipulat hawn taħt u jiddeċiedi li jehmżu mar-Regoli ta’ Proċedura tiegħu;

                  29.

                  Jagħti istruzzjonijiet lill-President tiegħu biex jiffirma l-ftehim modifikat flimkien mal-President tal-Kummissjoni Ewropea u biex jiżgura li jiġi ppubblikat f'Il-Ġurnal Uffiċjali tal-Unjoni Ewropea;

                  30.

                  Jagħti istruzzjonijiet lill-President tiegħu biex jgħaddi din id-Deċiżjoni u l-anness tagħha lill-Kunsill, lill-Kummissjoni u lill-parlamenti tal-Istati Membri.

         (1)  ĠU C 377 E, 7.12.2012, p. 176.

         (2)  ĠU L 191, 22.7.2011, p. 29.

         (3)  ĠU C 271 E, 12.11.2009, p. 48.

         (4)  Kif stabbilit mill-Kwesturi fil-laqgħa ordinarja tagħhom li saret fid-19 ta' April 2012, PV QUAEST.

               ANNESS

                  FTEHIM BEJN IL-PARLAMENT EWROPEW U L-KUMMISSJONI EWROPEA DWAR IR-REĠISTRU TAT-TRASPARENZA GĦAL ORGANIZZAZZJONIJIET U INDIVIDWI LI JAĦDMU GĦAL RASHOM INVOLUTI FIL-FORMULAZZJONI U L-IMPLIMENTAZZJONI TAL-POLITIKA TAL-UE

            Il-Parlament Ewropew u l-Kummissjoni Ewropea (il-“partijiet”),
            Wara li kkunsidraw it-Trattat dwar l-Unjoni Ewropea, b’mod partikolari l-Artikolu 11(1) u (2) tiegħu, it-Trattat dwar il-Funzjonament tal-Unjoni Ewropea, b’mod partikolari l-Artikolu 295 tiegħu, u t-Trattat li jistabbilixxi l-Komunità Ewropea tal-Enerġija Atomika (minn issa 'l quddiem flimkien imsejħa t-“Trattati”),
            Billi dawk li jfasslu l-politika Ewropea ma joperawx b'mod iżolat mis-soċjetà ċivili, imma jżommu djalogu miftuħ, trasparenti u regolari mal-assoċjazzjonijiet rappreżentattivi u mas-soċjetà ċivili;
            Billi l-partijiet eżaminaw mill-ġdid ir-Reġistru tat-Trasparenza (minn issa 'l quddiem “ir-reġistru”) stabbilit mill-ftehim bejn il-Parlament Ewropew u l-Kummissjoni Ewropea fit-23 ta' Ġunju 2011 dwar it-twaqqif ta’ Reġistru tat-Trasparenza għal organizzazzjonijiet u individwi li jaħdmu għal rashom li huma involuti fil-formulazzjoni u l-implimentazzjoni tal-politika (1) tal-UE skont il-paragrafu 30 ta' dak il-ftehim,
            JIFTIEHMU KIF ĠEJ:
            I.
                  Il-prinċipji tar-reġistru

                        1.

                        It-twaqqif u l-funzjonament tar-reġistru m'għandhomx jaffettwaw jew jippreġudikaw l-objettivi tal-Parlament Ewropew kif espressi fir-riżoluzzjoni tiegħu tat-8 ta' Mejju 2008 dwar l-iżvilupp tal-qafas għall-attivitajiet ta' rappreżentanti ta' gruppi ta' interess ('lobbyists') fl-istituzzjonijiet Ewropej (2) u fid-deċiżjoni tiegħu tal-11 ta' Mejju 2011 dwar il-konklużjoni ta' ftehim interistituzzjonali bejn il-Parlament Ewropew u l-Kummissjoni dwar Reġistru ta' Trasparenza komuni (3).

                        2.

                        Il-funzjonament tar-reġistru għandu josserva l-prinċipji ġenerali tad-Dritt tal-Unjoni, inklużi l-prinċipji tal-proporzjonalità u n-nondiskriminazzjoni.

                        3.

                        Il-funzjonament tar-reġistru għandu jirrispetta d-drittijiet tal-Membri tal-Parlament Ewropew li jeżerċitaw il-mandat parlamentari tagħhom mingħajr restrizzjoni.

                        4.

                        Il-funzjonament tar-reġistru ma għandux jinfluwenza l-kompetenzi jew il-prerogattivi tal-partijiet u lanqas ma għandu jaffettwalhom il-poteri organizzattivi rispettivi tagħhom.

                        5.

                        Il-partijiet għandhom jistinkaw biex jittrattaw l-operaturi kollha involuti f’attivitajiet simili b’mod simili, u biex ikun hemm kundizzjonijiet ugwali fir-reġistrazzjoni tal-organizzazzjonijiet u tal-individwi li jaħdmu għal rashom involuti fit-tfassil u l-implimentazzjoni tal-politika tal-UE.

                  II.
                  L-istruttura tar-reġistru

                        6.

                        L-istruttura tar-reġistru għandha tkun kif ġej:

                                    (a)

                                    id-dispożizzjonijiet dwar il-kamp ta’ applikazzjoni tar-reġistru, l-attivitajiet koperti mir-reġistru, id-definizzjonijiet, l-inċentivi u l-eżenzjonijiet;

                                    (b)

                                    it-taqsimiet għar-reġistrazzjoni (Anness 1);

                                    (c)

                                    l-informazzjoni mitluba lir-reġistranti, inklużi r-rekwiżiti ta’ divulgazzjoni finanzjarja (Anness 2);

                                    (d)

                                    il-kodiċi ta’ kondotta (Anness 3);

                                    (e)

                                    mekkaniżmi ta’ twissija u ta' lmenti u miżuri li għandhom jiġu applikati f’każ ta’ nuqqas ta' konformita' mal-kodiċi ta’ kondotta, inkluża l-proċedura għat-twissijiet u għall-investigazzjoni u t-trattament tal-ilmenti (Anness 4).

                                    (f)

                                    linji gwida ta’ implimentazzjoni b’informazzjoni prattika għar-reġistranti.

                  III.
                  Il-kamp ta’ applikazzjoni tar-reġistru

               Attivitajiet koperti

                        7.

                        Il-kamp ta’ applikazzjoni tar-reġistru jkopri l-attivitajiet kollha, għajr dawk imsemmija fil-paragrafi 10 sa 12, imwettqa bl-għan li jinfluwenzaw direttament jew indirettament it-tfassil jew l-implimentazzjoni tal-politika u l-proċessi ta' teħid ta' deċiżjonijiet tal-istituzzjonijiet tal-UE, irrispettivament minn fejn jitwettqu u mill-kanal jew mezz ta' komunikazzjoni użat, pereżempju peremzz ta' outsourcing, il-midja, il-kuntratti ma’ intermedjarji professjonisti, think-tanks, pjattaformi, fora, kampanji jew inizjattivi fil-livell lokali.
                        Għall-fini ta' dan il-ftehim, “jinfluwenzaw direttament” tfisser li jinfluwenzaw permezz ta' kuntatt dirett jew komunikazzjoni mal-istituzzjonijiet tal-UE jew permezz ta' azzjoni oħra li ssegwi tali attivitajiet u “jinfluwenzaw indirettament” tfisser jinfluwenzaw permezz tal-użu ta' vetturi intermedji bħall-midja, l-opinjoni pubblika, konferenzi jew avvenimenti soċjali li jkunu immirati lejn l-istituzzjonijiet tal-UE.
                        B'mod partikolari, dawk l-attivitajiet jinkludu:

                                    —

                                    il-kuntatt mal-Membri u l-assistenti tagħhom, mal-uffiċjali jew ma' persunal ieħor tal-istituzzjonijiet tal-UE;

                                    —

                                    it-tħejjija, it-tqassim u l-komunikazzjoni ta' ittri, materjal informattiv jew dokumenti ta' diskussjoni u dokumenti fejn tittieħed pożizzjoni;

                                    —

                                    l-organizzazzjoni ta' avvenimenti, laqgħat, attivitajiet promozzjonali, konferenzi jew avvenimenti soċjali, stediniet li jkunu ntbagħtu lill-Membri u lill-assistenti tagħhom, lill-uffiċjali jew lil persunal ieħor tal-istituzzjonijiet tal-UE; kif ukoll

                                    —

                                    il-kontribuzzjonijiet volontarji u l-parteċipazzjoni f’konsultazzjonijiet jew smigħ formali dwar proposti leġiżlattivi ppjanati tal-UE jew atti ġuridiċi oħrajn u konsultazzjonijiet miftuħin oħrajn.

                        8.

                        L-organizzazzjonijiet kollha u individwi li jaħdmu għal rashom, irrispettivament mill-istatus legali tagħhom, li jkunu involuti f’attivitajiet, kemm jekk attwali kif ukoll jekk ikunu qed jitħejjew u li jkunu koperti mir-reġistru huma mistennija li jirreġistraw.
                        Kwalunkwe attività koperta mir-reġistru u li tiġi żviluppata fuq il-bażi ta' kuntratt minn intermedjarju li jagħti konsulenza legali u professjonali oħra, hija eliġibbli biex tiġi rreġistrata kemm għall-intermedjarju kif ukoll għall-klijent tiegħu. Tali intermedjarji għandhom jiddikjaraw il-klijenti kollha li jkollhom dak it-tip ta' kuntratti, kif ukoll id-dħul ta' kull klijent minn attivitajiet ta' rappreżentanza kif stipulat fl-Anness 2 fil-punt II.C.2.B. Dan ir-rekwiżit ma jeżentax lill-klijenti milli jirreġistraw u jinkludu fl-istimi tal-ispejjeż tagħhom kwalunkwe attività li tkun ġiet subkuntrattata lil xi intermedjarju.

               Attivitajiet mhux koperti

                        9.

                        Organizzazzjoni għandha tkun eliġibbli biex tirreġistra biss jekk twettaq attivitajiet, koperti mir-reġistru, li jkunu rriżultaw f'komunikazzjoni diretta jew indiretta mal-istituzzjonijiet tal-UE. Organizzazzjoni meqjusa mhux eliġibbli tista’ titneħħa mir-reġistru.

                        10.

                        Attivitajiet li jikkonċernawl-għoti ta' konsulenza ġuridika jew konsulenza professjonali oħra mhumiex koperti mir-reġistru sakemm dawn:

                                    —

                                    jikkonsistu f'attivitajiet ta’ konsulenza u ta' kuntatti ma’ korpi pubbliċi sabiex jinfurmaw lill-klijenti aħjar dwar sitwazzjoni ġuridika ġenerali jew dwar il-pożizzjoni ġuridika speċifika tagħhom, jew biex jagħtuhom parir dwar jekk pass legali jew amministrattiv partikolari jkunx xieraq jew ammissibbli skont l-ambjent ġuridiku u regolatorju eżistenti;

                                    —

                                    jikkonsistu f'konsulenza mogħtija lil klijenti biex dawn jiżguraw li l-attivitajiet tagħhom jikkonformaw mal-liġi rilevanti;

                                    —

                                    jikkonsistu f'analiżijiet u studji mħejjija għall-klijenti dwar l-impatt potenzjali ta' kwalunkwe bidla leġiżlattiva jew regolatorja rigward il-pożizzjoni ġuridika tagħhom jew il-qasam ta' attività tagħhom;

                                    —

                                    jikkonsistu f'rappreżentanza fil-kuntest ta’ proċedura ta’ konċiljazzjoni jew medjazzjoni li jkollha l-għan li tevita t-tressiq ta’ tilwima quddiem korp ġudizzjarju jew amministrattiv; jew

                                    —

                                    jirrigwardaw l-eżerċizzju tad-dritt fundamentali ta’ klijent għal proċess ġust, inkluż id-dritt għad-difiża fi proċedimenti amministrattivi, bħal attivitajiet imwettqa mill-avukati jew minn kwalunque professjonist ieħor involut fihom.

                              Jekk kumpanija u l-konsulenti tagħha jkunu involuti bħala parti f'każ jew fi proċedura speċifika ġuridika jew amministrattiva, kwalunkwe attività marbuta direttament magħhom li ma tippruvax tbiddel il-qafas legali eżistenti mhijiex koperta mir-reġistru. Dan is-subparagrafu japplika għas-setturi tan-negozju kollha fl-Unjoni Ewropea.
                        Madankollu, l-attivitajiet li ġejjin rigward l-għoti ta' konsulenza legali jew professjonali oħra huma koperti mir-reġistru sakemm ikollhom l-għan li jinfluwenzaw l-istituzzjonijiet tal-UE, il-Membri u l-assistenti tagħhom jew l-uffiċjali jew il-persunal tagħhom:

                                    —

                                    l-għoti ta' appoġġ, permezz ta' rappreżentanza jew medjazzjoni, jew il-forniment ta' materjal promozzjonali, inkluż argumentazzjoni u abbozzar;; u

                                    —

                                    l-għoti ta' konsulenza tattika jew strateġika, inkluż li jitqajmu kwistjonijiet li l-iskop u ż-żmien ta' komunikazzjoni tagħhom ikollhom l-għan li jinfluwenzaw l-istituzzjonijiet tal-UE, il-Membri u l-assistenti jew l-uffiċjali tagħhom jew persunal ieħor.

                        11.

                        Attivitajiet tal-imsieħba soċjali bħala parteċipanti fid-djalogu soċjali (trade unions, assoċjazzjonijiet ta’ min iħaddem, eċċ.) mhumiex koperti mir-reġistru meta dawk il-imsieħba soċjali jwettqu r-rwol assenjat lilhom mit-Trattati. Dan il-paragrafu japplika mutatis mutandis għal kull entità li fit-Trattati hija speċifikament indikata biex tiżvolġi rwol istituzzjonali;

                        12.

                        Attivitajiet b’risposta għal talbiet diretti u individwali minn istituzzjonijiet tal-UE jew minn Membri tal-Parlament Ewropew, bħalma huma talbiet ad hoc jew regolari għal informazzjoni fattwali, data jew għarfien espert, mhumiex koperti mir-reġistru.

               Dispożizzjonijiet speċifiċi

                        13.

                        Ir-reġistru ma japplikax għal knejjes u komunitajiet reliġjużi. Madankollu, l-uffiċċji rappreżentattivi jew entitajiet ġuridiċi, l-uffiċċji u n-netwerks maħluqa biex jirrappreżentaw il-knejjes u l-komunitajiet reliġjużi fir-relazzjonijiet tagħhom mal-istituzzjonijiet tal-UE, kif ukoll l-assoċjazzjonijiet tagħhom, huma mistennija jirreġistraw.

                        14.

                        Ir-reġistru ma japplikax għal partiti politiċi. Madankollu, kwalunkwe organizzazzjoni maħluqa jew appoġġata minnhom li hija involuta f'attivitajiet li huma koperti mir-reġistru hija mistennija tirreġistra.

                        15.

                        Ir-reġistru ma japplikax għas-servizzi governattivi tal-Istati Membri, għall-gvernijiet ta' pajjiżi terzi, għall-organizzazzjonijiet intergovernattivi internazzjonali u l-missjonijiet diplomatiċi tagħhom.

                        16.

                        L-awtoritajiet pubbliċi reġjonali u l-uffiċċji rappreżentattivi tagħhom mhumiex mistennija jirreġistraw, iżda jistgħu jirreġistraw jekk ikun jixtiequ. Kwalunkwe assoċjazzjoni jew netwerk maħluqa biex tirrappreżenta r-reġjuni b’mod kollettiv hi mistennija tirreġistra.

                        17.

                        L-awtoritajiet pubbliċi subnazzjonali kollha minbarra dawk imsemmija fil-paragrafu 16, bħal awtoritajiet lokali u muniċipali jew bliet jew l-uffiċċji ta' rappreżentanza tagħhom, l-assoċjazzjonijiet jew in-netwerks tagħhom, huma mistennija jirreġistraw.

                        18.

                        Netwerks, pjattaformi jew forom oħrajn ta’ attività kollettiva mingħajr status legali jew personalità ġuridika imma li de facto huma għajn ta’ influwenza organizzata u li huma impenjati f’attivitajiet li huma koperti mir-reġistru, huma mistennija jirreġistraw. Il-membri ta' taliforom ta' attività kollettiva għandhom jaħtru rappreżentant biex jaġixxi bħala l-persuna ta' kuntatt tagħhom responsabbli mir-relazzjonijiet mas-“Segretarjat Konġunt tar-Reġistru tat-Trasparenza” (JTRS).

                        19.

                        L-attivitajiet li għandhom jitqiesu għall-valutazzjoni tal-eliġibbiltà għar-reġistrazzjoni huma dawk immirati (direttament jew indirettament) lejn l-istituzzjonijiet, l-aġenziji u l-korpi kollha tal-UE, kif ukoll lejn il-membri u l-assistenti, l-uffiċjali u persunal ieħor tagħhom. Tali attivitajiet ma jinkludux l-attivitajiet diretti lejn l-Istati Membri, b’mod partikolari dawk diretti lejn ir-rappreżentanzi permanenti tagħhom għall-Unjoni Ewropea.

                        20.

                        In-netwerks, federazzjonijiet, assoċjazzjonijiet jew pjattaformi Ewropej huma mħeġġin jipproduċu linji gwida komuni u trasparenti biex il-membri tagħhom jidentifikaw l-attivitajiet li huma koperti mir-reġistru. Huma mistennija jagħmlu dawk il-linji gwida pubbliċi.

                  IV.
                  Regoli applikabbli għar-reġistranti

                        21.

                        Meta jirreġistraw, l-organizzazzjonijiet u l-individwi kkonċernati:

                                    —

                                    jaqblu li l-informazzjoni li huma jipprovdu biex tkun inkluża fir-reġistru għandha tkun fid-dominju pubbliku;

                                    —

                                    jaqblu li jaġixxu f’konformita' mal-kodiċi ta’ kondotta stipulat fl-Anness 3 u, fejn rilevanti, li jipprovdu t-test ta' kwalunkwe kodiċi ta' kondotta professjonali li jkunu marbutin bih (4);

                                    —

                                    jiggarantixxu li l-informazzjoni mogħtija biex tiġi inkluża fir-reġistru tkun korretta u jaqblu li jikkooperaw mat-talbiet amministrattivi għal informazzjoni kumplementari u aġġornamenti;

                                    —

                                    jaċċettaw li kull twissija jew ilment li jikkonċernawhom jiġu ttrattati abbażi tar-regoli tal-kodiċi ta’ kondotta stipulat fl-Anness 3;

                                    —

                                    jaqblu li jkunu soġġetti għal kwalunkwe miżura applikabbli f’każ ta’ nuqqas ta' konformita' mal-kodiċi ta' kondotta stipulat fl-Anness 3 u jirrikonoxxu li l-miżuri previsti fl-Anness 4 jistgħu jiġu applikati lilhom f'każ ta' nuqqas ta' konformita' mal-kodiċi;

                                    —

                                    jinnotaw li l-partijiet jistgħu, fuq talba, u soġġett għad-dispożizzjonijiet tar-Regolament (KE) Nru 1049/2001 tal-Parlament Ewropew u tal-Kunsill (5), jiżvelaw il-korrispondenza u dokumenti oħrajn li jikkonċernaw l-attivitajiet tar-reġistranti.

                  V.
                  Implimentazzjoni

                        22.

                        Is-Segretarji Ġenerali tal-Parlament Ewropew u tal-Kummissjoni Ewropea għandhom ikunu responsabbli għas-superviżjoni tas-sistema u għall-aspetti operattivi kollha ewlenin, u għandhom bi qbil komuni jieħdu l-miżuri neċessarji biex jiġi implimentat dan il-ftehim.

                        23.

                        Għalkemm is-sistema tiġi operata b’mod konġunt, il-partijiet jibqgħu ħielsa li jużaw ir-reġistru b’mod indipendenti għall-finijiet speċifiċi proprji tagħhom.

                        24.

                        Sabiex jimplimentaw is-sistema, is-servizzi tal-Parlament Ewropew u tal-Kummissjoni Ewropea jżommu struttura operattiva konġunta magħrufa bħala JTRS. Il-JTRS hu magħmul minn grupp ta’ uffiċjali mill-Parlament Ewropew u mill-Kummissjoni Ewropea skont arranġament miftiehem mis-servizzi kompetenti. Il-JTRS jopera taħtil-koordinazzjoni ta’ Kap ta’ Unità fis-Segretarjat Ġenerali tal-Kummissjoni Ewropea. Il-kompiti tal-JTRS jinkludu t-tfassil ta’ linji gwida dwar l-implimentazzjoni, fi ħdan il-limiti ta' dan il-ftehim, biex tiġi ffaċilitata interpretazzjoni konsistenti tar-regoli mir-reġistranti kif ukoll biex isir monitoraġġ tal-kwalità tal-kontenut tar-reġistru. Il-JTRS għandu juża r-riżorsi amministrattivi disponibbli biex iwettaq verifiki tal-kwalità tal-kontenut tar-reġistru, bil-fehim, madankollu, li r-reġistranti huma fl-aħħar mill-aħħar responsabbli għall-informazzjoni li jkunu pprovdew.

                        25.

                        Il-partijiet għandhom jorganizzaw taħriġ u proġetti ta’ komunikazzjoni interna xierqa biex titqajjem kuxjenza dwar ir-reġistru u l-proċeduri ta’ twissija u ta' lment fost il-Membri u l-persunal tagħhom.

                        26.

                        Il-partijiet għandhom jieħdu miżuri xierqa biex esternament titqajjem kuxjenza dwar ir-reġistru u jiġi promoss l-użu tiegħu.

                        27.

                        Fuq il-websajt tar-Reġistru ta' Trasparenza Europa għandha tiġi ppubblikata b'mod regolari sensiela ta' statistika bażika meħuda mill-bażi ta' data tar-reġistru, u għandha tkun aċċessibbli permezz ta' għodda għat-tiftix li hija faċli biex tintuża mill-utent. Il-kontenut pubbliku ta’ dik il-bażi ta' data għandu jkun disponibbli f’formati elettroniċi li jinqraw b'mod elettroniku.

                        28.

                        Is-Segretarjati Ġenerali tal-Parlament Ewropew u tal-Kummissjoni Ewropea għandhom jippreżentaw rapport annwali dwar il-ħidma tar-reġistru rispettivament lill-Viċi President rilevanti tal-Parlament Ewropew u lill-Viċi President rilevanti tal-Kummissjoni Ewropea. Ir-rapport annwali għandu jipprovdi informazzjoni fattwali dwar ir-reġistru, il-kontenut u l-evoluzzjoni tiegħu u għandu jiġi ppubblikat kull sena għas-sena kalendarja preċedenti.

                  VI.
                  Miżuri applikabbli għal reġistranti li jkunu konformi

                        29.

                        Il-permessi ta' aċċess għall-bini tal-Parlament jinħarġu biss lil individwi li jirrappreżentaw, jew li jaħdmu għal, organizzazzjonijiet li jaqgħu fil-kamp ta’ applikazzjoni tar-reġistru, sakemm dawk l-organizzazzjonijiet jew individwi jkunu rreġistraw. Madankollu, ir-reġistrazzjoni ma tagħtix dritt awtomatiku għal tali permess ta’ aċċess. Il-ħruġ u l-kontroll ta' permessi li jippermettu aċċess għal perjodu fit-tul għall-bini tal-Parlament Ewropew għandhom jibqgħu proċedura interna tal-Parlament taħt ir-responsabilità tiegħu stess.

                        30.

                        Il-partijiet għandhom joffru inċentivi, fil-qafas tal-awtorità amministrattiva tagħhom, sabiex iħeġġu biex issir ir-reġistrazzjoni fi ħdan il-qafas maħluq minn dan il-ftehim.
                        L-inċentivi offruti mill-Parlament Ewropew lir-reġistranti jistgħu jinkludu:

                                    —

                                    aċċess aktar aġevolat għall-bini tal-Parlament Ewropew, għall-Membri tiegħu u għall-assistenti tagħhom, għall-uffiċjali u persunal ieħor tiegħu;

                                    —

                                    awtorizzazzjoni biex jiġu organizzati jew ospitati b'mod konġunt avvenimenti fil-bini tiegħu;

                                    —

                                    trażmissjoni faċilitatata ta’ informazzjoni, inklużi listi ta’ indirizzi speċifiċi;

                                    —

                                    parteċipazzjoni bħala kelliema fis-seduti tal-kumitat;

                                    —

                                    il-patroċinju tal-Parlament Ewropew.

                              L-inċentivi offruti mill-Kummissjoni Ewropea lir-reġistranti jistgħu jinkludu:

                                    —

                                    miżuri rigward it-trażmissjoni ta’ informazzjoni lir-reġistranti meta jitniedu konsultazzjonijiet pubbliċi;

                                    —

                                    miżuri rigward gruppi esperti u korpi konsultattivi oħra;

                                    —

                                    listi tal-indirizzi speċifiċi;

                                    —

                                    il-patroċinju tal-Kummissjoni Ewropea.

                              L-inċentivi speċifiċi disponibbli għar-reġistranti għandhom jiġu kkomunikati lilhom mill-partijiet.

                  VII.
                  Miżuri f’każ ta’ nuqqas ta' konformita' mal-kodiċi ta’ kondotta

                        31.

                        Kwalunkwe persuna tista' tressaq twissijiet u ilmenti, bl-użu tal-formola ta' kuntatt standard disponibbli fuq il-websajt tar-reġistru, rigward il-possibilità ta' nuqqas ta' konformita' mal-kodiċi ta' kondotta stipulat fl-Anness 3. It-twissijiet u l-ilmenti għandhom jiġu mmaniġġjati skont il-proċeduri stipulati fl-Anness 4.

                        32.

                        Mekkaniżmu ta' twissija huwa għodda li tikkomplementa l-verifiki tal-kwalità mwettqa mill-JTRS skont il-paragrafu 24. Kwalunkwe persuna tista’ tressaq twissija rigward żbalji fattwali li jikkonċernaw l-informazzjoni pprovduta mir-reġistranti. It-twissijiet jistgħu jitressqu wkoll rigward reġistrazzjonijiet mhux eliġibbli.

                        33.

                        Kwalunkwe persuna tista' tressaq ilment formali fejn ikun hemm suspett ta' nuqqas ta' konformita' mal-kodiċi ta' kondotta mir-reġistrant, minbarra żbalji fattwali. L-ilmenti għandhom jiġu ssostanzjati minn fatti materjali fir-rigward tas-suspett ta' nuqqas ta' konformita' mal-kodiċi.
                        Il-JTRS għandu jinvestiga dwar is-suspett ta' nuqqas ta' konformita' filwaqt li jitqiesu kif xieraq il-prinċipji tal-proporzjonalità u l-amministrazzjoni tajba. In-nuqqas ta' konformita' intenzjonali mal-kodiċi ta' kondotta mir-reġistranti jew mir-rappreżentanti tagħhom għandha twassal biex jiġu applikati l-miżuri stipulati fl-Anness 4.

                        34.

                        Fejn nuqqas ta' kooperazzjoni ripetuta, imġiba inadegwata ripetuta jew nuqqas ta' konformita' serja mal-kodiċi ta' kondotta jkunu ġew identifikati mill-JTRS taħt il-proċeduri msemmija fil-paragrafi 31 sa 33, ir-reġistrant ikkonċernat għandu jitneħħa mir-reġistru għal perjodu ta' żmien ta' sena jew sentejn u l-miżura tissemma pubblikament fir-reġistru, kif stipulat fl-Anness 4.

                  VIII.
                  Involviment ta’ istituzzjonijiet u korpi oħrajn

                        35.

                        Il-Kunsill Ewropew u l-Kunsill huma mistednin jissieħbu f’dan ir-reġistru. Istituzzjonijiet, korpi u aġenziji oħrajn tal-UE huma mħeġġa sabiex huma wkoll jużaw il-qafas maħluq minn dan il-ftehim bħala strument ta' riferenza għall-interazzjonijiet tagħhom mal-organizzazzjonijiet u ma' individwi li jaħdmu għal rashom involuti fit-tfassil u l-implimentazzjoni tal-politika tal-UE.

                  IX.
                  Dispożizzjonijiet finali

                        36.

                        Dan il-ftehim għandu jissostitwixxi l-ftehim bejn il-Parlament Ewropew u l-Kummissjoni Ewropea tat-23 ta' Ġunju 2011 li l-effetti tiegħu ma jibqgħux japplikaw wara d-data ta' applikazzjoni ta' dan il-ftehim.

                        37.

                        Ir-reġistru għandu jiġi eżaminat mill-ġdid fl-2017.

                        38.

                        Dan il-ftehim għandujidħol fis-seħħ fl-għoxrin jum wara dak tal-publikazzjoni tiegħu f'Il-Ġurnal Uffiċjali tal-Unjoni Ewropea. Għandu japplika minn .... (*1) jew mill-1 ta' Jannar 2015 skont liema data tiġi l-ewwel.

               Entitajiet li jkunu diġà rreġistrati fid-data ta' applikazzjoni ta' dan il-ftehim għandhom jemendaw ir-reġistrazzjoni tagħhom biex jissodisfaw ir-rekwiżiti l-ġodda li jirriżultaw minn dan il-ftehim fi żmien tliet xhur minn dik id-data.
               Magħmul fi …,

                     Għall-Parlament Ewropew

                     Il-President

                     Għall-Kummissjoni Ewropea

                     Il-Viċi President

               (1)  ĠU L 191, 22.7.2011, p. 29.

               (2)  ĠU C 271 E, 12.11.2009, p. 48.

               (3)  ĠU C 377 E, 7.12.2012, p. 176.

               (4)  Il-kodiċi ta' kondotta professjonali li reġistrant huwa marbut bih jista' jimponi obbligi li huma aktar stretti mir-rekwiżiti tal-kodiċi ta' kondotta stipulat fl-Anness 3.

               (5)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).

               (*1)  ĠU: jekk jogħġbok daħħal id-data: 3 xhur wara d-data tad-dħul fis-seħħ ta' dan il-ftehim.

                  Anness 1

                  “Ir-Reġistru tat-Trasparenza”

                  Organizzazzjonijiet u individwi li jaħdmu għal rashom involuti fit-tfassil u fl-implimentazzjoni tal-politika tal-UE

                              Taqsimiet

                              Karatteristiċi /rimarki

                                          I –

                                       Konsulenzi professjonali / ditti legali / konsulenti indipendenti

                           Subtaqsima

                           Konsulenzi professjonali

                           Ditti li jwettqu, f'isem il-klijenti, attivitajiet li jinvolvu appoġġ, lobbying, promozzjoni, interessi pubbliċi u relazzjonijiet ma’ awtoritajiet pubbliċi.

                           Subtaqsima

                           Ditti legali

                           Ditti legali li jwettqu, f'isem il-klijenti, attivitajiet li jinvolvu appoġġ, lobbying, promozzjoni, interessi pubbliċi u relazzjonijiet ma’ awtoritajiet pubbliċi.

                           Subtaqsima

                           Konsulenti li jaħdmu għal rashom

                           Konsulenti li jaħdmu għal rashom li jwettqu, f'isem il-klijenti, attivitajiet li jinvolvu appoġġ, lobbying, promozzjoni, interessi pubbliċi u relazzjonijiet ma’ awtoritajiet pubbliċi. Din is-subtaqsima hija għar-reġistrazzjoni tal-entitajiet li jinvolvu biss persuna waħda.

                                          II –

                                       Lobbyists interni u assoċjazzjonijiet tal-kummerċ / tan-negozju / professjonali

                           Subtaqsima

                           Kumpaniji u gruppi

                           Kumpaniji jew gruppi ta’ kumpaniji (bi status ġuridiku jew mingħajru) li jwettqu internament, f’isimhom stess, attivitajiet li jinvolvu appoġġ, lobbying, promozzjoni, interessi pubbliċi u relazzjonijiet ma’ awtoritajiet pubbliċi.

                           Subtaqsima

                           Assoċjazzjonijiet tal-kummerċ u tan-negozju

                           Organizzazzjonijiet (bi skop jew mingħajr skop ta’ profitt) li jirrappreżentaw kumpaniji li jagħmlu profitt jew gruppi u pjattaformi mħalltin.

                           Subtaqsima

                           Trade unions u assoċjazzjonijiet professjonali

                           Rappreżentanza ta’ gruppi ta' interess ta’ ħaddiema, impjegati, negozji jew professjonijiet.

                           Subtaqsima

                           Organizzazzjonijiet oħrajn inklużi:

                                       —

                                       entitajiet li jorganizzaw avvenimenti (li jagħmlu jew ma jagħmlux profitt);

                                       —

                                       midja relatata mal-interessi jew entitajiet orjentati lejn ir-riċerka marbuta ma' interessi privati li jagħmlu profitt;

                                       —

                                       koalizzjonijiet ad hoc u strutturi temporanji (bi sħubija għall-profitt).

                                          III -

                                       Organizzazzjonijiet mhux governattivi

                           Subtaqsima

                           Organizzazzjonijiet mhux governattivi, pjattaformi, netwerks, koalizzjonijiet ad hoc, strutturi temporanji u organizzazzjonijiet oħrajn simili.

                           Organizzazzjoni mingħajr skop ta’ profitt (bi status ġuridiku jew mingħajru), li huma indipendenti minn awtoritajiet pubbliċijew organizzazzjonijiet kummerċjali. Inklużi l-fondazzjonijiet, l-entijiet tal-karità, eċċ.
                           Kwalunkwe tip ta' entità li tinkludi elementi bi skop ta’ profitt fis-sħubija tagħha għandha tirreġistra fit-Taqsima II.

                                          IV –

                                       Think tanks, istituzzjonijiet ta’ riċerka u akkademiċi

                           Subtaqsima

                           Think tanks u istituzzjonijiet ta’ riċerka

                           Think tanks u istituzzjonijiet ta’ riċerka speċjalizzati li huma involuti fl-attivitajiet u l-politiki tal-Unjoni Ewropea.

                           Subtaqsima

                           Istituzzjonijiet akkademiċi

                           Istituzzjonijiet li l-iskop primarju tagħhom huwa l-edukazzjoni imma li huma involuti fl-attivitajiet u l-politiki tal-Unjoni Ewropea

                                          V –

                                       Organizzazzjonijiet li jirrappreżentaw knejjes u komunitajiet reliġjużi

                           Subtaqsima

                           Organizzazzjonijiet li jirrappreżentaw knejjes u komunitajiet reliġjużi

                           Entitajiet ġuridiċi, uffiċċji, netwerks jew assoċjazzjonijiet imwaqqfin għal attivitajiet ta’ rappreżentanza.

                                          VI -

                                       Organizzazzjonijiet li jirrappreżentaw awtoritajiet lokali, reġjonali u muniċipali, entitajiet pubbliċi jew imħalltin oħrajn, eċċ.

                           Subtaqsima

                           Strutturi reġjonali

                           Ir-reġjuni infushom u l-uffiċċji rappreżentattivi tagħhom mhumiex mistennija jirreġistraw, iżda jistgħu jirreġistraw jekk ikunu jixtiequ. Assoċjazzjonijiet jew netwerks nazzjonali maħluqa biex jirrappreżentaw ir-reġjuni b’mod kollettiv huma mistennija jirreġistraw.

                           Subtaqsima

                           Awtoritajiet pubbliċi subnazzjonali oħrajn

                           L-awtoritajiet pubbliċi subnazzjonali oħrajn kollha, bħal bliet, awtoritajiet lokali u muniċipali, jew l-uffiċċji ta' rappreżentanza tagħhom, u l-assoċjazzjonijiet jew in-netwerks nazzjonali, huma mistennija jirreġistraw.

                           Subtaqsima

                           Assoċjazzjonijiet transnazzjonali u netwerks ta' awtoritajiet pubbliċi reġjonali jew subnazzjonali oħrajn

                           Subtaqsima

                           Entitajiet pubbliċi jew imħalltin oħrajn, maħluqa mil-liġi li l-għan tagħhom huwa li jaġixxu fl-interess pubbliku

                           Inklużi organizzazzjonijiet oħrajn bi status pubbliku jew imħallat (pubbliċi/privati).

                  Anness 2

                  Informazzjoni li għandha tingħata mir-reġistranti

               I.
                     INFORMAZZJONI ĠENERALI U BAŻIKA

                           a)

                           l-isem jew l-ismijiet tal-organizzazzjoni, l-indirizz tal-uffiċċju prinċipali u l-indirizz ta’ Brussell, il-Lussemburgu jew Strasburgu meta rilevanti, in-numru tat-telefon, l-indirizz tal-posta elettronika, il-websajt tal-organizzazzjoni;

                           b)

                           id-dettalji tal-persuna legalment responsabbli mill-organizzazzjoni u l-isem tad-direttur jew soċju responsabbli għall-ġestjoni tal-organizzazzjoni jew, jekk applikabbli, il-punt ta' kuntatt prinċipali tal-organizzazzjoni f’dak li għandu x’jaqsam mal-attivitajiet koperti mir-reġistru (jiġifieri l-kap tal-affarijiet tal-UE); l-ismijiet tal-persuni b’awtorizzazzjoni ta’ aċċess għall-bini tal-Parlament Ewropew (1);

                           c)

                           l-għadd ta' persuni (membri, persunal, eċċ.) involuti fl-attivitajiet koperti mir-reġistru u ta' persuni li jibbenefikaw minn permess ta' aċċess għall-bini tal-Parlament Ewropew u l-ammont ta' ħin li tqatta' kull persuna f' dawk l-attivitajiet skont il-perċentwali li ġejjin ta' attività full-time: 25 %, 50 %, 75 % jew 100 %;

                           d)

                           l-objettivi/il-mandat – l-oqsma ta’ interess – l-attivitajiet – il-pajjiżi fejn issir il-ħidma – l-affiljazzjonijiet ma' netwerks – it-tagħrif ġenerali li jaqa' fil-kamp ta’ applikazzjoni tar-reġistru;

                           e)

                           is-sħubija u, jekk applikabbli, l-għadd ta’ membri (individwi u organizzazzjonijiet).

                     II.
                     INFORMAZZJONI SPEĊIFIKA

               A.

                        ATTIVITAJIET KOPERTI MIR-REĠISTRU

               Għandhom jiġu pprovduti dettalji speċifiċi dwar il-proposti leġiżlattivi jew il-politiki ewlenin li jkunu fil-mira tal-attivitajiet tar-reġistrant, u li huma koperti mir-reġistru. Tista' ssir referenza għal attivitajiet speċifiċi oħrajn, bħal avvenimenti jew pubblikazzjonijiet.
               B.

                        KONNESSJONIJIET MA’ ISTITUZZJONIJIET TAL-UE

                           a)

                           Sħubija fi gruppi ta' livell għoli, kumitati konsultattivi, gruppi ta' esperti, strutturi u pjattaformi oħrajn appoġġjati mill-UE, eċċ.

                           b)

                           Sħubija jew parteċipazzjoni f’intergruppi tal-Parlament Ewropew jew f'fora tal-industrija, eċċ.

                     C.

                        INFORMAZZJONI FINANZJARJA RELATATA MAL-ATTIVITAJIET KOPERTI MIR-REĠISTRU

                           1.

                           Ir-reġistranti kollha għandhom jipprovdu:

                                       a)

                                       Stima tal-ispejjeż annwali marbuta mal-attivitajiet koperti mir-reġistru. Iċ-ċifri finanzjarji għandhom ikopru sena sħiħa ta’ ħidma u jirreferu għall-aħħar sena finanzjarja magħluqa, mid-data tar-reġistrazzjoni jew tal-aġġornament annwali tar-reġistrazzjoni.

                                       b)

                                       L-ammont u s-sors ta’ finanzjament riċevut mill-istituzzjonijiet tal-UE fl-iktarsena finanzjarja riċenti magħluqa, mid-data tar-reġistrazzjoni jew tal-aġġornament annwali tad-dettalji ta' reġistrazzjoni. Dik l-informazzjoni għandha tikkorrispondi mal-informazzjoni pprovduta mis-Sistema ta' Trasparenza Finanzjarja Ewropea (2).

                           2.

                           Konsulenzi professjonali/ditti legali/konsulenti li jaħdmu għal rashom (Taqsima I tal-Anness 1) għandhom addizzjonalmentjipprovdu:

                                       a)

                                       Il-fatturat attribwit għall-attivitajiet koperti mir-reġistru skont it-tabella li ġejja:

                                                      Il-fatturat annwali għall-attivitajiet ta’ rappreżentanza f’euro

                                                   0 – 99 999

                                                   100 000 – 499 999

                                                   500 000  – 1 000 000

                                                   > 1 000 000

                                       b)

                                       Lista tal-klijenti kollha, li f'isimhom twettqu l-attivitajiet koperti mir-reġistru. Id-dħul mill-klijenti għal attivitajiet ta' rappreżentanza għandhom jitniżżlu skont it-tabella li ġejja:

                                                      Id-daqs tal-kategorija ta' attivitajiet ta' rappreżentanza għal kull klijent fis-sena f'euro

                                                   0 – 9 999
                                                   10 000  – 24 999
                                                   25 000  – 49 999
                                                   50 000  – 99 999
                                                   100 000  – 199 999
                                                   200 000  – 299 999
                                                   300 000  – 399 999
                                                   400 000  – 499 999
                                                   500 000  – 599 999
                                                   600 000  – 699 999
                                                   700 000  – 799 999
                                                   800 000  – 899 999
                                                   900 000  – 1 000 000
                                                   > 1 000 000

                                       c)

                                       Il-klijenti huma wkoll mistennija jirreġistraw. Id-dikjarazzjoni finanzjarja magħmula minn ditti ta' konsulenza professjonali / ditti legali / konsulenti li jaħdmu għal rashom dwar klijenti tagħhom (lista u tabella) ma teżentax lil dawk il-klijenti mill-obbligu tagħhom li jinkludu dawk l-attivitajiet kuntrattwali fid-dikjarazzjonijiet tagħhom stess, sabiex jevitaw sottovalutazzjoni tan-nefqa finanzjarja ddikjarata tagħhom.

                           3.

                           Lobbyists interni u assoċjazzjonijiet tan-negozju / tal-kummerċ / professjonali (Taqsima II tal-Anness 1) għandhom addizzjonalmentjipprovdu:
                           il-fatturat attribwibbli għall-attivitajiet koperti mir-reġistru, inkluż għal ammonti inqas minn EUR 10 000.

                           4.

                           Organizzazzjonijiet mhux governattivi, think tanks, istituzzjonijiet ta' riċerka u akkademiċi – organizzazzjonijiet li jirrappreżentaw knejjes u komunitajiet reliġjużi – organizzazzjonijiet li jirrappreżentaw awtoritajiet lokali, reġjonali u muniċipali, entitajiet pubbliċi jew imħalltin oħrajn, eċċ (Taqsimiet III sa VI tal-Anness 1) għandhom addizzjonalmentjipprovdu:

                                       a)

                                       il-baġit totali tal-organizzazzjoni

                                       b)

                                       rendikont dettaljat tal-ammonti u tas-sorsi ewlenin ta’ finanzjament.

                  (1)  Ir-reġistranti jistgħu jitolbu awtorizzazzjoni ta' access għall-bini tal-Parlament Ewropew fi tmiem il-proċess ta' reġistrazzjoni. L-ismijiet tal-individwi li jirċievu l-permessi ta' aċċess għall-bini tal-Parlament għandhom jiddaħħlu fir-reġistru. Ir-reġistrazzjoni ma tagħtix dritt awtomatiku għal talipermess ta’ aċċess.

                  (2)  http://ec.europa.eu/budget/fts/index_en.htm

                  Anness 3

                  Kodiċi ta’ kondotta

               Il-partijiet jikkunsidraw li r-rappreżentanti kollha ta' gruppi ta' interess li jinteraġġixxu magħhom, kemm f'okkażjoni waħda jew b'mod aktar frekwenti, irreġistrati jew mhumiex, għandhom jaġixxu f'konformita' ma' dan il-kodiċi ta' kondotta.
               Fir-relazzjonijiet tagħhom mal-istituzzjonijiet tal-UE u mal-Membri, mal-uffiċjali u persunal ieħor tagħhom, ir-rappreżentanti ta' gruppi ta' interess:

                           (a)

                           għandhom dejjem jidentifikaw ruħhom bl-isem u bin-numru ta' reġistrazzjoni, jekk applikabbli, u bl-isem tal-entità jew entitajiet li jaħdmu għalihom jew li jkunu qed jirrappreżentaw; jiddikjaraw l-interessi, l-objettivi jew l-għanijiet li jippromwovu u, fejn applikabbli, jispeċifikaw il-klijenti jew il-membri li jirrappreżentaw;

                           (b)

                           m'għandhomx jiksbu jew jipprovaw jiksbu informazzjoni jew deċiżjonijiet b’mod diżonest jew bl-użu ta’ pressjoni indebita jew imġiba mhux xierqa;

                           (c)

                           m'għandhomx jippretendu li għandhom relazzjoni formali mal-Unjoni Ewropea jew ma’ xi waħda mill-istituzzjonijiet tagħha fit-tranżazzjonijiet tagħhom ma’ terzi, jew jirrappreżentaw b'mod qarrieqi l-effett tar-reġistrazzjoni b'mod li jiżgwida lill-partijiet terzi jew lill-uffiċjali jew persunal ieħor tal-Unjoni Ewropea, jew jużaw il-logos tal-istituzzjonijiet tal-UE mingħajr awtorizzazzjoni espressa;

                           (d)

                           għandhom jiżguraw li, sa fejn jafu huma, it-tagħrif li jagħtu meta jirreġistraw u sussegwentement fil-qafas tal-attivitajiet tagħhom koperti mir-reġistru, ikun komplet, aġġornat u ma jiżgwidax; jaċċettaw li t-tagħrif kollu provdut ikun soġġett għal eżami mill-ġdid u jaqblu li jikkooperaw mat-talbiet amministrattivi għal informazzjoni u aġġornamenti kumplementari;

                           (e)

                           m'għandhomx ibiegħu lil terzi kopji ta’ dokumenti miksuba minn istituzzjonijiet tal-UE;

                           (f)

                           b’mod ġenerali għandhom jirrispettaw u jevitaw kwalunkwe xkiel għall-implimentazzjoni u l-applikazzjoni tar-regoli, il-kodiċijiet u l-prattiki ta’ governanza tajba kollha stabbiliti mill-istituzzjonijiet tal-UE;

                           (g)

                           m'għandhomx iwasslu biex Membri tal-istituzzjonijiet tal-Unjoni Ewropea, uffiċjali jew persunal ieħor tal-Unjoni Ewropea, jew assistenti jew apprendisti ta’ dawk il-Membri, jiksru r-regoli jew l-istandards ta’ kondotta applikabbli għalihom;

                           (h)

                           għandhom, jekk jimpjegaw persuni li qabel kienu uffiċjali jew persunal ieħor tal-Unjoni Ewropea jew assistenti jew apprendisti tal-Membri tal-istituzzjonijiet tal-UE, jirrispettaw l-obbligu ta' dawk il-persuni li jirrispettaw ir-regoli u r-rekwiżiti ta’ kunfidenzjalità applikabbli għalihom;

                           (i)

                           għandhom jiksbu l-kunsens minn qabel tal-Membru jew tal-Membri tal-Parlament Ewropew ikkonċernat rigward kwalunkwe relazzjoni kuntrattwali ma', jew impjieg ta', kwalunkwe individwu fi ħdan l-entourage maħtur ta’ Membru;

                           (j)

                           għandhom josservaw kwalunkwe regola dwar id-drittijiet u r-responsabbiltajiet ta' Membri preċedenti tal-Parlament Ewropew u tal-Kummissjoni Ewropea;

                           (k)

                           għandhom jinfurmaw lil kulmin jirrappreżentaw dwar l-obbligi tagħhom lejn l-istituzzjonijiet tal-UE.

                     L-individwi li jkunu rreġistraw mal-Parlament Ewropew bil-ħsieb li jinħarġilhom permess personali u mhux trasferibbli li jagħti aċċess għall-bini tal-Parlament Ewropew għandhom:

                           (l)

                           jiżguraw li jġorru fuqhom b’mod viżibbli l-permess ta’ aċċess f’kull ħin fil-bini tal-Parlament Ewropew;

                           (m)

                           josservaw strettament ir-Regoli ta’ Proċedura relevanti tal-Parlament Ewropew;

                           (n)

                           jaċċettaw li kwalunkwe deċiżjoni dwar talba għal aċċess għall-bini tal-Parlament Ewropew tkun il-prerogativa esklużiva tal-Parlament u li r-reġistrazzjoni ma tagħtix dritt awtomatiku għal permess ta' aċċess.

                  Anness 4

                  Proċedura għat-twissijiet u għall-investigazzjoni u t-trattament tal-ilmenti

               I.   TWISSIJIET

               Kwalunkwe persuna tista’ tressaq twissija quddiem il-JTRS, billi timla l-formola ta’ kuntatt standard disponibbli fuq il-websajt tar-reġistru, fir-rigward ta’ tagħrif inkluż fir-reġistru u reġistrazzjonijiet mhux eliġibbli.
               Fejn isiru twissijiet dwar it-tagħrif li jinsab fir-reġistru, dawn jiġu ttrattati bħala allegazzjonijiet ta’ nuqqas ta' konformita' mal-punt (d) tal-kodiċi ta’ kondotta stabbilit fl-Anness 3 (1). Ir-reġistrant ikkonċernat jintalab jaġġorna l-informazzjoni jew jispjega lill-JTRS ir-raġuni li minħabba fiha l-informazzjoni ma għandhiex bżonn tiġi aġġornata. Meta r-reġistrant ikkonċernat ma jikkooperax, jistgħu jiġu applikati l-miżuri mniżżla fit-tabella tal-miżuri ta' hawn taħt (ringieli 2 sa 4).
               II.
                     ILMENTI

                     Stadju 1: Il-preżentazzjoni ta’ lment

                           1.

                           Kwalunkwe persuna tista’ tippreżenta lment lill-JTRS billi timla formola standard disponibbli fuq il-websajt tar-reġistru. Dik il-formola għandu jkun fiha l-informazzjoni li ġejja:

                                       (a)

                                       ir-reġistrant li hu s-suġġett tal-ilment;

                                       (b)

                                       l-isem u d-dettalji ta’ kuntatt ta' min jagħmel l-ilment;

                                       (c)

                                       id-dettalji tan-nuqqas ta' konformita' allegata mal-kodiċi ta' kondotta, inkluż dokumenti possibbli jew materjal ieħor li jappoġġa l-ilment, indikazzjoni dwar jekk kenitx ikkawżata xi ħsara lil min jagħmel l-ilment u r-raġunijiet li jwasslu biex ikun hemm suspett ta' nuqqas ta' konformita' intenzjonata.

                                 L-ilmenti anonimi m'għandhomx jiġu kkunsidrati.

                           2.

                           L-ilment għandu jispeċifika l-klawsoli tal-kodiċi ta’ kondotta li fir-rigward tagħhom min jagħmel l-ilment jallega li kien hemm nuqqas ta' konformita'. Kull ilment, fejn, mill-bidu nett, il-JTRS tqis b'mod ċar li jkun każ ta' nuqqas ta' konformita' mhux intenzjonata, jista' jiġi meqjus mill-ġdid bħala “twissija” mill-JTRS.

                           3.

                           Il-Kodiċi ta' kondotta japplika b’mod esklużiv għar-relazzjonijiet bejn ir-rappreżentanti ta’ gruppi ta' interess u l-istituzzjonijiet tal-UE u ma jistax jintuża biex jirregola relazzjonijiet bejn partijiet terzi jew bejn reġistranti.

                     Stadju 2: Ammissibiltà

                           4.

                           Mal-wasla tal-ilment il-JTRS għandu:

                                       (a)

                                       jagħti konferma li rċieva l-ilment lil min jagħmel l-ilment fi żmien ħamest ijiem tax-xogħol;

                                       (b)

                                       jiddetermina jekk l-ilment jaqax fil-kamp ta’ applikazzjoni tar-reġistru, kif deskritt fil-kodiċi ta’ kondotta stabbilit fl-Anness 3 u fl-istadju 1 imsemmi hawn fuq;

                                       (c)

                                       jivverifika kwalunkwe prova mressqa bħala appoġġ tal-ilment, sew jekk din tieħu l-forma ta’ dokumenti, materjal ieħor jew dikjarazzjonijiet personali; fil-prinċipju, kwalunkwe prova konkreta għandha tittieħed mir-reġistrant ikkonċernat, minn dokument maħruġ minn parti terza jew minn sorsi disponibbli għall-pubbliku. Sempliċi valutazzjonijiet ta' ġudizzju ippreżentati minn min jagħmel l-ilment m'għandhomx jitqiesu bħala prova;

                                       (d)

                                       abbażi tal-analiżi msemmija fil-punti (b) u (c), jiddeċiedi dwar l-ammissibilità tal-ilment.

                           5.

                           Jekk l-ilment jitqies inammissibli, il-JTRS għandu jgħarraf bil-miktub lil min ikun għamel l-ilment, filwaqt li jiddikjara r-raġunijiet għad-deċiżjoni.

                           6.

                           Jekk l-ilment jitqies ammissibbli, kemm min jagħmel l-ilment kif ukoll ir-reġistrant ikkonċernat għandhomjiġu infurmati mill-JTRS dwar id-deċiżjoni u l-proċedura li għandha tiġi segwita, kif stabbilit hawn taħt.

                  Stadju 3: L-immaniġġjar ta’ lment ammissibbli – eżaminar u miżuri proviżorji

                           7.

                           Ir-reġistrant ikkonċernat għandu jiġi notifikat mill-JTRS dwar il-kontenut tal-ilment u tal-klawsola jew klawsoli li allegatament inkisru u fl-istess ħin għandujiġi mistieden jippreżenta pożizzjoni b'risposta għal dak l-ilment fi żmien 20 jum tax-xogħol. Bħala appoġġ għal dik il-pożizzjoni, u fl-istess skadenza, ir-reġistrant jista’ jippreżenta ukoll memorandum magħmul minn organizzazzjoni professjonali rappreżentattiva, b’mod partikolari għall-professjonijiet jew l-organizzazzjonijiet regolati soġġetti għal kodiċi ta’ kondotta professjonali.

                           8.

                           In-nuqqas ta' konformita' mal-iskadenza indikata fil-paragrafu 7 għandhatwassal għal sospensjoni temporanja tar-reġistrant ikkonċernat mir-reġistru sakemm jerġa' jkun hemm kooperazzjoni.

                           9.

                           L-informazzjoni kollha miġbura waqt l-investigazzjoni għandha tiġi eżaminata mill-JTRS, li jista’ jiddeċiedi li jisma’ lir-reġistrant ikkonċernat jew lil min ikun għamel l-ilment, jew lit-tnejn li huma.

                           10.

                           Jekk wara li jiġi eżaminat il-materjal ipprovdut jidher li l-ilment ikun infondat, il-JTRS għandujinforma kemm lir-reġistrant kif ukoll lil min ikun għamel l-ilment bid-deċiżjoni dwar dan, u jiddikjara r-raġunijiet għad-deċiżjoni.

                           11.

                           Jekk l-ilment jintlaqa', ir-reġistrant ikkonċernat jiġi sospiż b’mod temporanju mir-reġistru sakemm jittieħdu l-passi biex tiġi indirizzata l-problema (ara l-Istadju 4 hawn taħt) u jista’ jkun soġġett għal għadd ta’ miżuri addizzjonali inkluż it-tneħħija mir-reġistru u l-irtirar, fejn applikabbli, ta’ kwalunkwe awtorizzazzjoni ta’ aċċess għall-bini tal-Parlament Ewropew skont il-proċeduri interni ta' dik l-istituzzjoni (ara l-Istadju 5 u r-ringieli 2-4 fit-tabella tal-miżuri ta' hawn taħt), prinċipalment f’każijiet ta’ nuqqas ta’ kooperazzjoni.

                     Stadju 4: L-immaniġġjar ta’ lment ammissibbli – risoluzzjoni

                           12.

                           Meta ilment jiġi milqugħ u jiġu identifikati kwistjonijiet problematiċi, il-JTRS jieħu l-passi kollha meħtieġa f'kooperazzjoni mar-reġistrant ikkonċernat biex tiġi indirizzata l-kwistjoni u tinstab risoluzzjoni.

                           13.

                           Jekk ir-reġistrant ikkonċernat jikkoopera il-JTRS għandu jiġi alloka perjodu raġjonevoli ta’ żmien, fuq il-bażi ta’ każ b’każ, biex tinsab risoluzzjoni.

                           14.

                           Fejn tiġi identifikata risoluzzjoni possibbli għall-kwistjoni, u r-reġistrant ikkonċernat jikkoopera biex tiġi applikata dik ir-risoluzzjoni, terġa' tiġi riattivata r-reġistrazzjoni ta' dak ir-reġistrant u l-ilment jingħalaq. Il-JTRS għandu jinforma kemm lir-reġistrant ikkonċernat kif ukoll lil min ikun għamel l-ilment bid-deċiżjoni kkonċernata, filwaqt li jagħti r-raġunijiet għal dik id-deċiżjoni.

                           15.

                           Fejn tiġi identifikata risoluzzjoni possibbli għall-kwistjoni, u r-reġistrant ikkonċernat ma jikkooperax biex dik ir-risoluzzjoni tingħata effett, ir-reġistrazzjoni tar-reġistrant ikkonċernat għandha titħassar (ara r-ringieli 2 u 3 tat-tabella tal-miżuri ta' hawn taħt). Il-JTRS għandu jinforma kemm lir-reġistrant ikkonċernat kif ukoll lil min jagħmel l-ilment bid-deċiżjoni kkonċernata, filwaqt li jagħti r-raġunijiet għal dik id-deċiżjoni.

                           16.

                           Fejn il-possibilità ta' risoluzzjoni tal-kwistjoni titlob deċiżjoni minn parti terza, inkluża awtorità fi Stat Membru, id-deċiżjoni finali tal-JTRS għandhatkun sospiża sakemm tittieħed dik id-deċiżjoni.

                           17.

                           Jekk ir-reġistrant ma jikkooperax fi żmien 40 jum tax-xogħol min-notifika tal-ilment skont il-paragrafu 7, għandhom japplikaw il-miżuri ta' nuqqas ta' konformita' (ara l-paragrafi 19 sa 22 tal-Istadju 5 u r-ringieli 2 sa 4 tat-tabella tal-miżuri li tinsab iktar 'l isfel).

                     Stadju 5: L-immaniġġjar ta’ lment ammissibbli – il-miżuri li għandhom jiġu applikati fl-eventwalità ta’ nuqqas ta' konformita' mal-Kodiċi ta’ Kondotta

                           18.

                           Fejn ir-reġistrant ikkonċernat iwettaq korrezzjonijiet immedjati, kemm min jagħmel l-ilment kif ukoll ir-reġistrant ikkonċernat jirċievu konferma bil-miktub tal-fatti u l-korrezzjonijiet tagħhom mill-JTRS (ara r-ringiela 1 tat-tabella tal-miżuri ta' hawn taħt).

                           19.

                           Jekk ir-reġistrant ikkonċernat ma jiħux azzjoni fl-iskadenza ta' 40 jum stabbiliti fil-paragrafu 17, għandu jitneħħa mir-reġistru (ara r-ringiela 2 tat-tabella tal-miżuri ta' hawn taħt) u jitlef l-aċċess għal kwalunkwe inċentiv marbut mar-reġistrazzjoni.

                           20.

                           Fejn tiġi identifikata imġiba mhux xierqa, ir-reġistrant ikkonċernat għandu jitneħħa mir-reġistru (ara r-ringiela 3 tat-tabella tal-miżuri ta' hawn taħt) u jitlef kwalunkwe inċentiv marbut mar-reġistrazzjoni.

                           21.

                           Fil-każijiet imsemmija fil-paragrafi 19 u 20, ir-reġistrant ikkonċernat jista' jerġa' jirreġistra, jekk ikun instab rimedju għar-raġunijiet li jkunu wasslu biex jitneħħa.

                           22.

                           Fejn jidher li jkun hemm nuqqas ta’ kooperazzjoni jew imġiba mhux xierqa b’mod repetut u deliberat, jew fejn tiġi identifikata nuqqas ta' konformita' serja (ara r-ringiela 4 tat-tabella tal-miżuri ta' hawn taħt), il-JTRS għandu jadottata deċiżjoni li tipprojbixxi reġistrazzjoni mill-ġdid għal perjodu ta' sena jew sentejn (skont il-gravità tal-każ).

                           23.

                           Il-JTRS għandu jinnotika lir-reġistrant ikkonċernat u lil min jagħmel l-ilment bi kwalunkwe miżura adottata skont il-paragrafi 18 sa 22 jew ir-ringieli 1 sa 4 fit-tabella tal-miżuri ta' hawn taħt.

                           24.

                           Fil-każijiet fejn miżura adottata mill-JTRS tirriżulta fit-tneħħija mir-reġistru għal perjodu fit-tul (ara r-ringiela 4 tat-tabella tal-miżuri ta' hawn taħt), ir-reġistrant ikkonċernat jista’, fi żmien 20 jum tax-xogħol min-notifika tal-miżura, iressaq talba motivata lis-Segretarji Ġenerali tal-Parlament Ewropew u tal-Kummissjoni Ewropea biex dik il-miżura tkun eżaminata mill-ġdid.

                           25.

                           Malli tiskadi l-iskadenza ta' 20 jum jew wara li s-Segretarji Ġenerali jkunu ħadu d-deċiżjoni finali, il-Viċi President rilevanti tal-Parlament Ewropew u l-Viċi President rilevanti tal-Kummissjoni Ewropea għandhom jiġu infurmati u l-miżura tiġi ppubblikata fir-reġistru.

                           26.

                           Meta deċiżjoni dwar il-projbizzjoni ta’ reġistrazzjoni mill-ġdid għal ċertu perjodu ta’ żmien timplika l-irtirar tal-possibbiltà li tintalab awtorizzazzjoni għal aċċess għall-bini tal-Parlament Ewropew bħala rappreżentant ta’ grupp ta' interess, is-Segretarju Ġenerali tal-Parlament Ewropew għandu jippreżenta proposta lill-Kulleġġ tal-Kwesturi, li għandu jiġi mistieden jawtorizza l-irtirar tal-awtorizzazzjoni għal aċċess relatata tal-individwu jew individwi kkonċernati għal dak il-perjodu ta’ żmien.

                           27.

                           Fid-deċiżjonijiet tiegħu dwar il-miżuri applikabbli skont dan l-Anness, il-JTRS għandu jikkunsidra kif xieraq il-prinċipji ta’ proporzjonalità u ta' amministrazzjoni tajba. Il-JTRS għandu jopera taħt il-koordinazzjoni tal-Kap ta’ Unità fis-Segretarjat Ġenerali tal-Kummissjoni Ewropea, u taħt l-awtorità tas-Segretarji Ġenerali tal-Parlament Ewropew u tal-Kummissjoni Ewropea, li għandhom jinżammu dejjem infurmati kif xieraq.

                              Tabella ta’ miżuri disponibbli f'każ ta’ nuqqas ta' konformita' mal-Kodiċi ta’ Kondotta

                                          Tip ta’ nuqqas ta' konformita' (in-numri jirreferu għall-paragrafi ta’ hawn fuq)

                                          Miżura

                                          Pubblikazzjoni tal-miżura fir-reġistru

                                          Deċiżjoni formali biex ikun irtirat l-aċċess għall-bini tal-Parlament Ewropew

                                          1

                                       Nuqqas ta' konformita', li tiġi korretta minnufih (18)

                                       Notifika bil-miktub li tirrikonoxxi l-fatti u l-korrezzjoni tagħhom.

                                       Le

                                       Le

                                          2

                                       Nuqqas ta’ kooperazzjoni mal-JTRS (19 u 21)

                                       Tneħħija mir-reġistru, deattivazzjoni tal-awtorizzazzjoni għal aċċess għall-bini tal-Parlament Ewropew u telf ta' inċentivi oħrajn.

                                       Le

                                       Le

                                          3

                                       Imġiba mhux xierqa (20 u 21)

                                       Tneħħija mir-reġistru, deattivazzjoni tal-awtorizzazzjoni għal aċċess għall-bini tal-Parlament Ewropew u telf ta' inċentivi oħrajn.

                                       Le

                                       Le

                                          4

                                       Nuqqas ta’ kooperazzjoni ripetuta u deliberata jew imġiba mhux xierqa ripetuta (22) u/jew nuqqas ta' konformita' serja.

                                                   a)

                                                   Tneħħija mir-reġistru għal sena, u rtirar formali tal-awtorizzazzjoni għal aċċess għall-bini tal-Parlament Ewropew (bħala rappreżentant akkreditat ta’ grupp ta’ interess);

                                                   b)

                                                   Tneħħija mir-reġistru għal sentejn, u rtirar formali tal-awtorizzazzjoni għal aċċess għall-bini tal-Parlament Ewropew (bħala rappreżentant akkreditat ta’ grupp ta’ interess);

                                       Iva, b'deċiżjoni tas-Segretarji Ġenerali tal-Parlament Ewropew u tal-Kummissjoni Ewropea.

                                       Iva, b’deċiżjoni tal-Kulleġġ tal-Kwesturi

                  (1)  Il-punt (d) jirrikjedi li r-rappreżentanti ta' gruppi ta' interess, fir-relazzjonijiet tagħhom mal-istituzzjonijiet tal-UE u mal-Membri, mal-uffiċjali u persunal ieħor tagħhom, “jiżguraw li, sa fejn jafu huma, it-tagħrif li jagħtu meta jirreġistraw u sussegwentement fil-qafas tal-attivitajiet tagħhom koperti mir-reġistru, ikun komplet, aġġornat u ma jiżgwidax” u “jaċċettaw li t-tagħrif kollu provdut ikun soġġett għal eżami mill-ġdid u jaqblu li jikkooperaw mat-talbiet amministrattivi għal informazzjoni u aġġornamenti kumplementari;”.


               22.12.2017

               MT

               Il-Ġurnal Uffiċjali tal-Unjoni Ewropea

               C 443/86

         P7_TA(2014)0348
   Talba għall-ħarsien tal-immunità u l-privileġġi ta' Alexander Mirsky
   Deċiżjoni tal-Parlament Ewropew tal-15 ta' April 2014 dwar it-talba għall-ħarsien tal-immunità u l-privileġġi ta' Alexander Mirsky (2014/2026(IMM))
   (2017/C 443/18)

      Il-Parlament Ewropew,

               —

               wara li kkunsidra t-talba ta' Alexander Mirsky tal-14 ta' Frar 2014, imħabbra fis-seduta plenarja fl-24 ta' Frar 2014, fid-dawl tal-ħarsien tal-immunità u l-privileġġi tiegħu fil-qafas tal-proċediment ċivili pendenti quddiem is-Sezzjoni Ċivili tas-Senat tal-Qorti Suprema tar-Repubblika ta' Latvja (iktar 'il quddiem il-“Qorti Suprema”) (ref. C17129611),

               —

               wara li kkunsidra l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,

               —

               wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta' Mejju 1964, tal-10 ta' Lulju 1986, tal-15 u l-21 ta' Ottubru 2008, tad-19 ta' Marzu 2010 u tas-6 ta' Settembru 2011 (1),

               —

               wara li kkunsidra r-rapport verbatim tal-proċedimenti tas-seduta plenarja tal-4 ta' April 2011;

               —

               wara li kkunsidra l-Artikolu 5(2) u l-Artikolu 7 tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Affarijiet Legali (A7-0273/2014),

               A.

               billi Membru tal-Parlament Ewropew, Alexander Mirsky, talab il-ħarsien tal-immunità parlamentari fil-qafas ta' proċedimenti ċivili quddiem il-Qorti Suprema tar-Repubblika tal-Latvja; billi l-proċedimenti inkwistjoni huma konnessi mad-deċiżjoni tas-Sezzjoni Ċivili tal-Qorti Distrettwali ta' Riga (iktar 'il quddiem il-“Qorti Distrettwali ta' Riga”) li titlob lil Alexander Mirsky jirritratta dikjarazzjoni magħmula matul intervent fil-Parlament Ewropew fl-4 ta' April 2011 u jħallas LVL 1 000 ta' kumpens għal dannu morali lir-rikorrenti allegatament leżi;

               B.

               billi, skont l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew ma jistgħux ikunu suġġetti għal kwalunkwe inkjesta, detenzjoni jew prosekuzzjoni legali minħabba l-opinjonijiet espressi jew il-voti mixħuta minnhom waqt li jkunu qed jaqdu dmirhom;

               C.

               billi fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament jaġixxi biex iħares l-integrità tiegħu bħala assemblea leġislattiva demokratika u jiżgura l-indipendenza tal-Membri tiegħu fil-qadi ta' dmirijiethom

               D.

               billi l-Qorti tal-Ġustizzja kkjarifikat li l-Artikolu 8 tal-Protokoll, fid-dawl tal-għan tiegħu li jipproteġi l-espressjoni libera u l-indipendenza tal-Membri Parlamentari Ewropej, u tal-kliem tiegħu, li jirreferi espressament, minbarra għall-opinjonijiet, għall-voti mitfugħa mill-Membri Parlamentari Ewropej, huwa essenzjalment intiż sabiex japplika għad-dikjarazzjonijiet magħmula minn dawn tal-aħħar fil-konfini stess tal-Parlament Ewropew (2);

               E.

               billi l-immunità taħt l-Artikolu 8 tal-Protokoll, sal-punt li tfittex li tipproteġi l-libertà tal-espressjoni u l-indipendenza tal-Membri tal-Parlament Ewropew, trid titqies bħala immunità assoluta li tipprekludi kwalunkwe proċediment ġudizzjarju fir-rigward ta' opinjoni espressa jew vot mitfugħ fil-qadi ta' dmirijiet parlamentari (3).

               F.

               billi l-immunità mill-proċedimenti ġudizzjarji li jgawdu l-Membri tal-Parlament Ewropew testendi wkoll għall-proċedimenti ċivili;

               G.

               billi t-talba minn Alexander Mirsky hija konnessa ma' proċediment ġudizzjarju mressaq kontrih fir-rigward ta' dikjarazzjonijiet magħmula matul intervent ta' minuta fis-seduta plenarja tal-4 ta' April 2011; billi mhux qed jiġi kkontestat li Alexander Mirsky kien Membru tal-Parlament Ewropew fiż-żmien id-dikjarazzjonijiet inkwistjoni;

               H.

               billi l-Qorti Muniċipali ta' Jūrmala rrikonoxxiet b'mod korrett li Alexander Mirsky kien igawdi mill-immunità mogħtija lill-Membri tal-Parlament Ewropew bis-saħħa tal-Artikolu 8 tal-Protokoll u b'hekk ċaħad it-talba tar-rikorrenti; billi, għall-kuntrarju ta' dan, il-Qorti Distrettwali ta' Riga injorat kompletament l-applikabbiltà ta' dik id-dispożizzjoni; billi qorti nazzjonali għandha d-dmir li tapplika d-dritt primarju tal-UE;

               I.

               billi l-proċediment ġudizzjarju mressaq kontra Alexander Mirsky għadu pendenti quddiem il-Qorti Suprema tar-Repubblika tal-Latvja u s-sentenza finali tista' tinqata' favur tiegħu; billi, madankollu, jekk is-sentenza tal-Qorti Distrettwali ta' Riga tkun ikkonfermata mill-Qorti Suprema, dan ikun jikkostitwixxi ksur tad-dritt primarju tal-UE mill-awtoritajiet Latvjani.

               J.

               billi, insegwitu tas-sentenza tal-Qorti Distrettwali ta' Riga, kien hemm, fil-fatt, ksur tal-privileġġi u l-immunitajiet ta' Alexander Mirsky; billi, b'mod partikolari, iċ-ċirkustanzi tal-każ inkwistjoni jikkostitwixxu restrizzjoni ta' opinjoni espressa fil-qadi tad-dmirijiet parlamentari tiegħu;

               1.

               Jiddeċiedi li jħares il-privileġġi u l-immunitajiet ta' Alexander Mirsky;

               2.

               Jistieden lill-Kummissjoni tintervjeni mal-awtoritajiet Latvjani sabiex jinforzaw id-dritt primarju tal-UE – jiġifieri, l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea – u jekk neċessarju, tistitwixxi proċediment ta' ksur skont l-Artikolu 258 tat-Trattat dwar il-Funzjonament tal-Unjoni Ewropea;

               3.

               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-Kummissjoni, lill-awtoritajiet rilevanti tar-Repubblika tal-Latvja u lil Alexander Mirsky.

      (1)  Sentenza tal-Qorti tal-Ġustizzja tat-12 ta' Mejju 1964, Wagner vs Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta' Lulju 1986, Wybot vs Faure et., 149/85, ECLI:EU:C:1986:310; sentenza tal-Qorti Ġenerali tal-15 ta' Ottubru 2008, Mote vs il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta' Ottubru 2008, Marra vs De Gregorio u Clemente, C 200/07 u C-201/07, ECLI:EU:C:2008:579; sentenza tal-Qorti Ġenerali tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; sentenza tal-Qorti tal-Ġustizzja tas-6 ta' Settembru 2011, Patriciello, C 163/10, ECLI:EU:C:2011:543.

      (2)  Kawża C-163/10, Patriciello, ċitata hawn fuq, paragrafu 29.

      (3)  Kawżi MagħqudaC-200/07 u C-201/07, Marra vs De Gregorio u Clemente, iċċitati hawn fuq, paragrafu 27.


               22.12.2017

               MT

               Il-Ġurnal Uffiċjali tal-Unjoni Ewropea

               C 443/88

         P7_TA(2014)0396
   Votazzjoni fi proċedimenti relatati mal-immunità ta' Membru (Interpretazzjoni tar-Regoli ta' Proċedura)
   Deċiżjoni tal-Parlament Ewropew tal-15 ta' April 2014 dwar il-votazzjoni fi proċedimenti relatati mal-immunità ta' Membru (interpretazzjoni tal-Artikolu 166, l-Artikolu 167(1), u l-Artikolu 195(3) tar-Regoli ta' Proċedura) (2014/2028(REG))
   (2017/C 443/19)

      Il-Parlament Ewropew,

               —

               wara li kkunsidra l-ittra tad-9 ta' April 2014 tal-president tal-Kumitat għall-Affarijiet Kostituzzjonali,

               —

               wara li kkunsidra l-Artikolu 211 tar-Regoli ta' Proċedura tiegħu,

               1.

               Jiddeċiedi li jadotta l-interpretazzjoni li ġejja għall-Artikolu 166, l-Artikolu 167(1) u l-Artikolu 195(3), tar-Regoli ta' Proċedura tiegħu:
               “Id-dispożizzjonijiet tal-Artikolu 166, l-Artikolu 167(1), u l-Artikolu 195(3), dwar il-votazzjoni b'sejħa tal-ismijiet m'għandhomx japplikaw għar-rapporti stipulati fl-Artikolu 6c(2), u l-Artikolu 7(3), (6) u (8), fi proċedimenti relatati mal-immunità ta' Membru.”

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' informazzjoni.


               22.12.2017

               MT

               Il-Ġurnal Uffiċjali tal-Unjoni Ewropea

               C 443/98

         P7_TA(2014)0409
   Emenda tal-Artikolu 90 tar-Regoli ta' Proċedura tal-Parlament dwar il-ftehimiet internazzjonali
   Deċiżjoni tal-Parlament Ewropew tas-16 ta' April 2014 dwar l-emenda tal-Artikolu 90 tar-Regoli ta' Proċedura tal-Parlament dwar il-ftehimiet internazzjonali (2013/2259(REG))
   (2017/C 443/21)

      Il-Parlament Ewropew,

               —

               wara li kkunsidra l-ittri tad-29 ta' Jannar 2013 tal-President tal-Kumitat għall-Affarijiet Barranin u tat-13 ta' Frar 2013 tal-President tal-Kumitat għall-Kummerċ Internazzjonali lill-President tal-Kumitat għall-Affarijiet Kostituzzjonali,

               —

               wara li kkunsidra l-Artikoli 211 u 212 tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Affarijiet Kostituzzjonali (A7-0253/2014),

               1.

               Jiddeċiedi li jemenda r-Regoli ta' Proċedura tiegħu kif jidher hawn taħt;

               2.

               Jirrimarka li dawn l-emendi jidħlu fis-seħħ fl-ewwel ġurnata tas-sessjoni parzjali li jmiss;

               3.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' informazzjoni.

      Emenda 1

      Regoli ta' Proċedura tal-Parlament Ewropew

      Artikolu 90 – paragrafu 4

                  Test fis-seħħ

                  Emenda

               4.   Fi kwalunkwe stadju tan-negozjati, il-Parlament jista', fuq il-bażi ta' rapport mill-kumitat responsabbli, u wara li jqis kwalunkwe proposta rilevanti imqiegħda fuq il-Mejda
                     skond
                   l-Artikolu 121, jadotta rakkomandazzjonijiet u jitlob li dawn jitqiesu qabel tiġi konkluża
                     l-ftehima internazzjonali kkonċernata
                  .

               4.   Fi kwalunkwe stadju tan-negozjati
                     u minn tmiem in-negozjati sal-konklużjoni tal-ftehima
                  , il-Parlament jista', fuq il-bażi ta' rapport mill-kumitat responsabbli, u wara li jqis kwalunkwe proposta rilevanti imqiegħda fuq il-Mejda
                     skont
                   l-Artikolu 121, jadotta rakkomandazzjonijiet u jitlob li dawn jitqiesu qabel tiġi konkluża
                     dik il-ftehima
                  .

      Emenda 2

      Regoli ta' Proċedura tal-Parlament Ewropew

      Artikolu 90 – paragrafu 5

                  Test fis-seħħ

                  Emenda

               5.
                     Meta jitlestew in-negozjati, imma qabel ma tiġi ffirmata kwalunkwe ftehima, l-abbozz tal-ftehima għandu jitressaq quddiem il-Parlament biex tingħata opinjoni jew l-approvazzjoni. Għall-proċedura ta' approvazzjoni għandu japplika l-Artikolu 81.

               5.
                     Talbiet mill-Kunsill għal approvazzjoni jew opinjoni tal-Parlament għandhom jitressqu mill-President quddiem il-kumitat responsabbli għal konsiderazzjoni skont l-Artikolu 81 jew l-Artikolu 43(1).

      Emenda 3

      Regoli ta' Proċedura tal-Parlament Ewropew

      Artikolu 90 – paragrafu 6

                  Test fis-seħħ

                  Emenda

               6.   Qabel ma ssir il-votazzjoni
                     dwar l-approvazzjoni
                  , il-kumitat responsabbli jew grupp politiku jew mhux inqas minn wieħed minn kull għaxar Membri, jistgħu jipproponu li l-Parlament jitlob opinjoni mill-Qorti tal-Ġustizzja tal-Unjoni Ewropea dwar il-kompatibilità ta' ftehima internazzjonali mat-Trattati. Jekk il-Parlament japprova proposta ta' dan it-tip, il-votazzjoni
                     dwar l-approvazzjoni
                   għandha tiġi ddiferita sakemm il-Qorti tagħti l-opinjoni tagħha (15).

               6.   Qabel ma ssir il-votazzjoni, il-kumitat responsabbli jew grupp politiku jew mhux inqas minn wieħed minn kull għaxar Membri, jistgħu jipproponu li l-Parlament jitlob opinjoni mill-Qorti tal-Ġustizzja tal-Unjoni Ewropea dwar il-kompatibilità ta' ftehima internazzjonali mat-Trattati. Jekk il-Parlament japprova proposta ta' dan it-tip, il-votazzjoni għandha tiġi ddiferita sakemm il-Qorti tagħti l-opinjoni tagħha (15).

      (15)  Ara wkoll l-interpretazzjoni tal-Artikolu 128.

      (15)  Ara wkoll l-interpretazzjoni tal-Artikolu 128.


               22.12.2017

               MT

               Il-Ġurnal Uffiċjali tal-Unjoni Ewropea

               C 443/101

         P7_TA(2014)0340
   Deċiżjoni li ma' ssirx oġġezzjoni għal att iddelegat: Il-Fond għal Għajnuna Ewropea għall-Persuni l-Aktar fil-Bżonn
   Deċiżjoni tal-Parlament Ewropew li ma ssir ebda oġġezzjoni għar-regolament delegat tal-Kummissjoni (UE) tat-13 ta' Marzu 2014 li jissupplimenta r-Regolament (UE) Nru 223/2014 tal-Parlament Ewropew u tal-Kunsill tal-11 ta' Marzu 2014 dwar il-Fond għal Għajnuna Ewropea għall-Persuni l-Aktar fil-Bżonn (C(2014)1627 – 2014/2676(DEA))
   (2017/C 443/23)

      Il-Parlament Ewropew,

               —

               wara li kkunsidra r-Regolament Delegat tal-Kummissjoni (C(2014)1627),

               —

               wara li kkunsidra l-ittra tal-Kummissjoni tal-13 ta' Marzu 2014, li permezz tagħha hija talbet lill-Parlament jiddikjara li mhux se joġġezzjona għar-regolament delegat,

               —

               wara li kkunsidra l-ittra mingħand il-Kumitat għall-Impjiegi u l-Affarijiet Soċjali lill-President tal-Konferenza tal-Presidenti tal-Kumitati 18 ta' Marzu 2014,

               —

               wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE) Nru 223/2014 (1), u b’mod partikolari l-Artikoli 32(8), 32(9), 34(7), 34(8), 55(4) u 62(4) tiegħu,

               —

               wara li kkunsidra l-Artikolu 87a(6) tar-Regoli ta' Proċedura tiegħu,

               —

               wara li kkunsidra l-fatt li ebda oġġezzjoni ma tqajmet fil-perjodu stipulat fit-tielet u r-rabà inċiż tal-Artikolu 87a (6) tar-Regoli tal-Proċedura, li skada fit-3 April 2014 tiegħu,

               A.

               billi ġie enfasizzat repetutament li huwa essenzjali li l-Fond għal Għajnuna Ewropea għall-Persuni l-Aktar fil-Bżonn isir operattiv mingħajr dewmien;

               1.

               Jiddikjara li ma joġġezzjonax għar-regolament delegat;

               2.

               Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u lill-Kummissjoni.

      (1)  ĠU L 72, 12.3.2014, p. 1.